ועדת הכלכלה, כנסת 24, פרוטוקול מספר 129, 2021-12-27 13:30

מיכאל ביטון: אני פותח את ישיבת ועדת הכלכלה.

מיכאל ביטון: אף אחד לא ידבר שלא בתורו.

מיכאל ביטון: מי שידבר שלא בתורו והוא אורח, יצא מיד מהאולם.

מיכאל ביטון: חבר כנסת שידבר שלא בתורו, יקבל את הקריאות מהר, בניגוד לאופן הרגיל שלנו.

מיכאל ביטון: אף אחד לא ידבר כאן שלא בתורו בישיבה הזאת.

מיכאל ביטון: הישיבה הזאת תתנהל בסדר מופתי דווקא בגלל שהיא רגישה וטעונה.

מיכאל ביטון: נא לשבת, נא לא לדבר ונא לא לדבר בטלפון.

מיכאל ביטון: אנחנו מקדמים בברכה את שר החקלאות ואת מנכ"לית משרד החקלאות.

מיכאל ביטון: אני רוצה לומר לך בפתח הדברים שלא מזמן היינו כאן ביחד בדיון משותף ובדיון הזה בסך הכול הייתה אווירה נעימה כי עסקנו בדור הצעיר שמתנדב ומצטרף לעולם החקלאות ורוצה לעשות חקלאות.

מיכאל ביטון: אנחנו כאן מגיעים לדיון שלטעמי הייתה זו זילות של הכנסת, ואני אפרט במה דברים אמורים.

מיכאל ביטון: כבר לפני שבועות רבים אני פניתי אל המנכ"לית ואל השר תוך ראייתה נולד כדי שהתקנות בסוגיית ההטלה יונחו כאן ב-15 בדצמבר, כדי שלוועדה הזאת יהיה זמן רגוע וראוי לקיים דיון עקרוני, יסודי ולא לחוץ, ולאפשר לכל הצדדים להתבטא ולאפשר גם זמן לתיקונים וזמן למשאים ומתנים.

מיכאל ביטון: לצערי אתם מניחים את התקנות הללו ב-27 בדצמבר ולא זו אף זו, המנכ"לית אומרת לי אתמול שאני אקבל אותן ב-10:00 בלילה.

מיכאל ביטון: אני כבר התייאשתי כי בשעה 11:45 עוד לא קיבלתי את התקנות.

מיכאל ביטון: אני לא יודע מתי הן הגיעו.

מיכאל ביטון: אני חיכיתי וכמו סינדרלה, נפלה לי הנעל, הלכה לי הדלעת והתקנות לא הגיעו.

מיכאל ביטון: עכשיו התקנות מונחות בפנינו.

מיכאל ביטון: יש בהן שינויים מהותיים ואנחנו נתייחס לתוכן התקנות ולשינויים.

מיכאל ביטון: זאת הערה אחת כאשר אני מבקש שיובן שהכנסת היא ריבון על הממשלה.

מיכאל ביטון: לפעמים מתבלבלים.

מיכאל ביטון: כשאנחנו מבקשים שבועות מראש לשים תקנות בזמן, מביאים אותן שלושה ימים לפני סוף שנה כשידינו עמוסות בעוד עניינים אחרים דחופים.

מיכאל ביטון: הדבר הזה לא מכבד את הכנסת.

מיכאל ביטון: ההערה השנייה היא הערה יותרת ממשלתית ויותר פוליטית אבל כולנו אנשים פוליטיים.

מיכאל ביטון: נושא הרפורמה בחקלאות היה נושא במחלוקת, נושא שמראש עורר הסתייגויות וסוכם בעל פה מול סיעות הבית שהרפורמה הזאת תהיה בהובלה, בהסכמה.

מיכאל ביטון: ברור שהצדדים חלוקים.

מיכאל ביטון: גם ההודעה על המכסות, על המכסים בחקלאות וגם ההבאה של זה שלושה ימים לפני סוף השנה, אני לא חושב שזה מבטא תהליכי הסכמה בקואליציה.

מיכאל ביטון: כמעט כל סיעות הבית בקואליציה מודאגות מהרפורמה, אפילו חלקים בימינה התבטאו ברגישות על הדבר הזה, כמובן מפלגת העבודה, מרצ, כחול לבן, יש עתיד, אולי גם ישראל ביתנו.

מיכאל ביטון: זה חומר נפץ קואליציוני ובחומר נפץ קואליציוני מטפלים בפירוק פצצות, מביאים את היחס"פ, ומגבשים איזו הסכמה ומביאים אותה.

מיכאל ביטון: כל הדם הרע הזה שמתהלך בציבור ובתקשורת, התדרוכים, הטענות וההאשמות היה יכול להיחסך.

מיכאל ביטון: אלה שתי ההערות בפתח דבריי.

מיכאל ביטון: לעצם ההצעה שהונחה בפנינו בתקנות ההטלה.

מיכאל ביטון: בהצעה הזאת ובהסבר לחוק המעודכן כתוב שבכוונת

מיכאל ביטון: כם לסיים את עולם הניהול המוסדר, התכנון של ענף ההטלה.

מיכאל ביטון: באותו מהלך אתם רוצים להוסיף 780 מכסות חדשות.

מיכאל ביטון: אלה מכסות זמניות?

מיכאל ביטון: אדם יעשה לול ובשנה הבאה לא יהיה לו לול ולא תהיה לו מכסה?

מיכאל ביטון: אם רוצים לבטל את ענף התכנון, מגדילים את המינימום האפשרי של המכסות כדי שכאשר נבטל את ענף ההטלה, לא נפגע בעוד קניין של מישהו שהשקיע בידיעה שהוא קיבל מכסה ולכן מה יהיה עתיד המכסה הזאת אם מבטלים את התכנון?

מיכאל ביטון: לגבי התעדוף של אוכלוסיות מוחלשות ואוכלוסיות בפריפריה, זה דבר לגיטימי ומבורך.

מיכאל ביטון: לגבי הוספה של מכסות למגדלים קיימים, אתם הצעתם שיהיו כמה מכסות, 307 מכסות, שיתווספו למגדלים קיימים אני רוצה לדעת באיזה פרמטרים, באיזה קריטריונים, מה היה הרציונל של התוספת הזאת מול אותם 350 מגדלים חדשים שיקבלו מכסות חדשות.

מיכאל ביטון: אני מבקש מכולם לא להפריע לשר ולמנכ"לית לתת את ההבהרות.

מיכאל ביטון: כל חבר כנסת יתבטא בדיון הזה.

מיכאל ביטון: חבר כנסת שיפריע, אני אוציא אותו.

מיכאל ביטון: אני אומר את זה מראש כי אני לא רוצה אי נעימות אחר כך ואני אהיה שוויוני כלפי כולם.

מיכאל ביטון: שר החקלאות, בבקשה.

עודד פורר: תודה אדוני היושב ראש.

עודד פורר: אני חושב שאתה צודק במובן הגעת התקנות לוועדה.

עודד פורר: הן מגיעות מאוחר מדי.

עודד פורר: הייתי שמח אם היינו יכולים להניח אותן קודם.

עודד פורר: אני יכול לומר לך שמרגע שקיבלנו את מכתבך, התחלנו לכתוב אותן במהירות האפשרית כשאנחנו בתוך איזשהו דיון על רפורמה.

עודד פורר: אני לא אלאה אותך בבעיות המשפטיות בתוך הממשלה.

עודד פורר: לעניין עצמו, חד משמעית התקנות האלה, טוב היה לו היו מגיעות לכאן מוקדם יותר.

עודד פורר: היינו יכולים לנהל את הדיון הזה יותר בנחת עם פחות עומס.

עודד פורר: במובן הזה, אני מודה על הבעייתיות שבדבר.

עודד פורר: לעניין הכללי עליו דיברת, הרפורמה בחקלאות שהיא לא הדיון אבל מכיוון שהזכרת, אני כן אשיב ואומר שהרפורמה הזאת, היעד שלנו הוא להגיע סביבה להסכמות.

עודד פורר: אנחנו מנהלים את הדיונים האלה.

עודד פורר: אני חושב שאפשר להגיע שם להסכמות, בטח בתוך הקואליציה, אבל גם מול הארגונים ונציגי החקלאים עצמם.

עודד פורר: אין כאן כל כוונה לפגוע במאן דהוא אלא לנגד עינינו עומד דבר אחד והוא הצרכן הישראלי, אזרחי ישראל והחקלאיות והחקלאים במדינת ישראל והיכולת שלנו לקיים כאן חקלאות טובה.

עודד פורר: אני מניח שנקיים כאן דיונים על הרפורמה בחקלאות ואז אני אוכל להרחיב.

עודד פורר: אני לא רוצה לגזול עכשיו את הזמן כי אנחנו נמצאים כאן בפרק אחר שחלק ממנו הוא תוצאת לוואי של הרפורמה אבל חלק ממנו הוא פשוט עובדה שהגענו למועד ואכן כאן אנחנו נמצאים עם סד זמנים שהחוק קובע לנו.

עודד פורר: אנחנו מגיעים היום לדיון הזה כשאנחנו מגיעים גם בתקופה לא טובה מבחינת הענף.

עודד פורר: אנחנו באירועים מאוד מאוד קשים של התפרצות שפעת העופות, ואני אתייחס גם לזה בהמשך, אבל אחד הדברים שעיצבו את הצורך בתקנות האלה ובאופן שבו הן מובאות הוא בדיוק הנושא הבריאותי.

עודד פורר: יש עניין אחד והוא נושא כן תכנון או לא תכנון, כל הדברים עליהם אנחנו חושבים מבחינת הרצון שלנו לעשות רפורמה, אבל מרגע שאני צריך להביא תקנות לכנסת, אני צריך להביא את התקנות הטובות ביותר עבור אזרחי ישראל ואני מוודא שכאשר אזרחי ישראל ילכו לסופרמרקטים, לחנויות המכולת יהיו להם ביצים על המדף ולא יהיה מצב של מחסור והביצים האלה יהיו בריאות וגם לא תהיה פגיעה בבריאות הציבור במקומות אחרים.

עודד פורר: צריך להבין באיזה מצב נמצא הענף טרם הבאת התקנות.

עודד פורר: אני חייב לומר שאני בסך הכול אתאר מצב.

עודד פורר: כל צד וכל אחד מהצדדים יגיד שההוא אשם וההוא אשם.

עודד פורר: אני לא בא בטענות כלפי אף אחד אלא אני אומר את המצב איתו אנחנו צריכים להתמודד באירוע שהוא אירוע משמעותי.

עודד פורר: 91 אחוזים מהלולים במדינת ישראל הם לולים ללא רישיון עסק, אדוני היושב ראש.

עודד פורר: כשאני מסתכל על הנתונים שאני מקבל מהשירותים הווטרינריים אצלנו, 36 אחוזים מהלהקות בישראל בשנת 2020 היו נגועות בסלמונלה.

עודד פורר: כשאני מסתכל על מספר ממוצע של הביצים שמיובאות לישראל מדי שנה, המספר הוא בין 100 ל-150 מיליון ביצים.

עודד פורר: אנחנו כל הזמן מדברים על נושא של ביטחון במזון.

עודד פורר: אני חושב שדווקא בתחום הזה הגידול בישראל הוא דרמטי וזאת מסיבה פשוטה והיא שיתירות יבוא היא משהו שלא בהכרח נכונה גם כלכלית וגם מבחינת היכולת לספק את התוצרת לאזרחים.

עודד פורר: בסופו של דבר כשאתה מייבא ביצים, עד שהן מגיעות לכאן, הפחת שיש בדרך, בוודאי באירועים שהם אירועים שאנחנו לא שולטים עליהם במדינות אחרות, במוצר שהוא כל כך בסיסי, קל וחומר במוצר שהוא מתוכנן - סביר שלמדינת ישראל תהיה איזושהי יתירות לאירועים כמו אירועים שאנחנו נחשפים אליהם כרגע.

עודד פורר: כשאני או מישהו מדבר על ביטחון במזון, אני לא יכול להשאיר את זה כשאני אומר שתמיד אני אייבא.

עודד פורר: התפרצות שפעת העופות מוצאת אותנו במצב שאנחנו כרגע נמצאים במחסור חמור בביצים ואני לא יודע מה קורה במקומות בעולם אבל גם המקומות מהם אפשר להביא ביצים הולכים ומתמעטים.

עודד פורר: לכן אנחנו חייבים לייצר כאן מצב של יתירות במשק כדי לדאוג שתהיה כאן אפשרות לספק את הביצים לאזרחי מדינת ישראל.

עודד פורר: אופן הפיזור של ענף ההטלה הוא כזה שכתוצאה ממדיניות ממשלתית לאורך שנים יותר ויותר מכסות הלכו ליישובי הצפון מתוך תפיסת עולם שכך ניישב שם ונאפשר שם פרנסה אבל זה באמת הגיע לממדים עם צפיפות חסרת תקדים בכל קנה מידה, צפיפות – בעיקר כשאני מסתכל על לולי ההטלה הישנים - שמייצרת חשיפה להרבה מאוד מחלות.

עודד פורר: השבוע אנחנו שומעים קצת על שפעת העופות, אבל זאת לא רק שפעת העופות.

עודד פורר: שיעור התחלואה בלולים בצפון הוא דרמטי גבוה יותר מאשר בלולים אחרים בגלל הקרבה בין הלולים, בגלל המעבר הזה גם בתחומים אחרים.

עודד פורר: אני חושב שאולי חשוב גם לציין כי פעם ישראל הייתה מייצאת עוף ומוצריו למקומות אחרים אבל בשנת 2015 הנציבות האירופאית הטילה מגבלות על מדינת ישראל, על היבוא ממדינת ישראל, בדרך של בדיקות נוספות ויותר מזה, לפחות מכתב שיצא בזמנו גם ממנהל השירותים הווטרינריים, מנהל בריאות העוף בשירותים הווטרינריים שמכיוון שרוב הלהקות בצפון נדבקות בשלב כלשהו במחזור חייהן, ההטלה יורדת בעשרות אחוזים בממוצע לתקופה של כמה שבועות.

עודד פורר: את כל זה אני מציין כדי להבין איך מסתכלים כרגע על ניהול הענף.

יעקב מרגי: אפשר שאלה?

מיכאל ביטון: לא.

מיכאל ביטון: לא יהיו שאלות ביניים.

מיכאל ביטון: השר מציג, המנכ"לית, כמה נציגי ארגונים ואחר כך חברי הכנסת.

מיכאל ביטון: אין קריאות ביניים, אין שאלות הבהרה, אין כלום.

עודד פורר: אני מניח שכולם שמעו – ומי שלא שמע, כדאי שישמע – שאנחנו במדינת ישראל נמצאים כיום עם התפרצות חמורה מאוד של שפעת העופות, התפרצות בסדרי גודל שלא ידענו כמוה שנים ארוכות, בעיקר כשאני מסתכל ומתייחס ללולי ההטלה בצפון.

עודד פורר: כבר לפני מספר חודשים, באחד הדיונים הראשונים שהתקיימו אצלי סביב ענף ההטלה, נחשפתי לסיכון אדיר שאנחנו נמצאים בו כתוצאה מהמבנה של ענף ההטלה, כתוצאה מהצפיפות בלולי הצפון.

עודד פורר: אני נחשפתי למכתבים שיצאו והתכתבויות שהיו בתוך משרד החקלאות טרם כניסתי לתפקיד סביב הנושא הזה עם התרעות שנשלחו מהשירותים הווטרינריים לשרי החקלאות לדורותיהם.

עודד פורר: אפילו אחד משרי החקלאות הקודמים הוזהר על ידי השירותים הווטרינריים מפני פינוי יישובים.

עודד פורר: צריך להבין שהתפרצות של שפעת העופות ביישוב שבו רוב או כל היישוב עם לולי הטלה ישנים, מה שנקרא לולי הסוללה, החשופים שמעורבבים בתוך בתי היישוב – ויש לא מעט ישובים כאלה בצפון – חשיפה שכזאת עלולה להוביל אותנו למצב שבו לא רק נצטרך להשמיד כמובן את כל העופות על כל המשמעות של זה ואת הביצים, המחסור בביצים שייווצר במדינת ישראל, אלא זה עלול לגרור צורך בפינוי היישוב לתקופה של בין חודש לשלושה חודשים.

עודד פורר: כך ממכתבו של מנהל השירותים הווטרינריים, לא לשר החקלאות פורר אלא זה היה לשר החקלאות הנגבי, בזמנו.

עודד פורר: זה לא משהו שמגיע כתוצאה מאיזו אג'נדה שאני מקדם או תהליך שאני מקדם.

עודד פורר: חשוב לי לומר את זה כי מנסים לייצר כאן כאילו האירועים האלה הם אירועים שנוגעים עכשיו למה שאנחנו מדברים על רפורמה בחקלאות.

אופיר כץ: מתי היה פינוי כזה בפעם האחרונה?

מיכאל ביטון: בלי הערות ביניים.

מיכאל ביטון: מי העיר את ההערה הזאת?

קריאה: אופיר.

מיכאל ביטון: קריאה ראשונה.

עודד פורר: חשוב להבהיר שכתוצאה מהדיון הזה שהתקיים אצלי, אני ביקשתי להתחיל לקדם הליך מהיר של מעבר ללולים חדשים וללולים כאלה שהם מחוץ ליישובים שניתן לבודד אותם בקלות וניתן למנוע התפשטות של המחלות האלה בקצב הכי מהיר שאנחנו יכולים לקבל.

עודד פורר: חלק מזה היה גם בדיונים עם מועצת הלול.

עודד פורר: אז גם סיפרו לי ואמרו לי ששפעת העופות לא קורית בלולי ההטלה, שפעת העופות קורית במקומות אחרים, לא בצפון כי זה לא במסלול הנדידה של העופות, והבעיה הזאת לא באמת מאיימת עלינו כמו שאתם אומרים שהיא מאיימת עלינו.

עודד פורר: רצה הגורל, אדוני היושב ראש, ואנחנו נמצאים בהתפרצות שפעת העופות באחד מהיישובים שמגדלים בו סדר גודל של בין 15 ל-20 מיליון ביצים בחודש, ישוב מרגליות.

עודד פורר: התגלתה שפעת העופות במקבץ לולים, מה שנקרא לולי הסוללה הישנים.

עודד פורר: כ-60 לולים.

עודד פורר: נדרשנו להיכנס להשמדה של 244 אלף עופות והמשמעות היא אובדן ייצור של 6 מיליון ביצים בחודש במדינת ישראל.

עודד פורר: התפללנו שהאירוע הזה לא יזלוג הלאה אבל לצערי בתוך היישוב הייתה זליגה למתחם הלולים הנוסף שקיים ביישוב, שהוא מתחם לולים מודרני.

עודד פורר: אפילו שיש שם הרבה מאוד ערבוב, הצליחו לבודד אותו אבל גם שם הייתה הדבקה ומדובר על השמדה של כ-320 אלף עופות שמשרד החקלאות יצטרך להידרש שלה בימים הקרובים.

מיכאל ביטון: יש דרך לעזור למגדלים האלה?

עודד פורר: אני אתייחס גם לזה.

עודד פורר: 320 אלף עופות שנדרשים להשמיד אותן, זה אומר אובדן של עוד 8 מיליון ביצים בחודש שירדו מהמדפים של אזרחי מדינת ישראל.

עודד פורר: בסך הכול, כשאנחנו מסתכלים על זה בראייה שנתית, אנחנו מדברים על בין 15 ל-20 מיליון ביצים בחודש שעלולות להיות חסרות לנו.

מיכאל ביטון: אתם רואים את הפופולריות של הדיון הזה ולאט לאט ייכנסו לכאן חברי כנסת והם בעדיפות לשבת בשולחן.

מיכאל ביטון: לכן אנחנו נידרש לבקש בנימוס מהאנשים לצאת ולפנות את החדר לחברי הכנסת.

מיכאל ביטון: בדיון הבא, אני כבר מבקש ממנהלת הוועדה, נבצע דיון בשני חדרים כמו שעשינו בעבר עם זום, כמו שעשינו בוועד הכספים.

מיכאל ביטון: המודל של שני חדרים, עשינו את זה בוועדת כספים בראשית הקורונה.

מיכאל ביטון: תבדקו אם אפשר לעשות את זה.

מיכאל ביטון: אני מבקש שתקבלו את זה בהבנה לאור מספר חברי הכנסת בדיון.

עודד פורר: אז עוד זכיתי לנהל את הדיונים.

עודד פורר: תמיד אתה היית הולך לחדר השני ואז היית מנהל אותם מהחדר השני.

עודד פורר: אני חוזר ואומר שאנחנו מדברים על השמדה של עוד 320 אלף עופות.

עודד פורר: בסך הכול אנחנו מעריכים את החסר שיהיה בין 15 ל-20 מיליון ביצים לחודש וזה נכון להיום.

עודד פורר: אני לא יודע מה יקרה מחר בבוקר.

עודד פורר: אני לא יודע מה יקרה בעוד שלושה ימים מבחינת ההדבקות.

עודד פורר: צריך להבין שבתוך האירוע הזה אנחנו מדברים כרגע על כ-5,000 עגורים מתים בתוך אגמון החולה, אזור שעופות נודדים נכנסים ויוצאים.

עודד פורר: אנחנו עם חשש גבוה מאוד להתפשטות.

עודד פורר: כל הצוותים עובדים על האירוע הזה.

עודד פורר: מעורבים כאן משרדים נוספים שביקשתי להכניס לתמונה כדי לנסות ולסיים אותו כמה שיותר מהר.

עודד פורר: היעד שלנו לסיים את האירוע הזה אבל הוא דוגמה שמראה עד כמה היתירות הזאת היא דרמטית.

מיכאל ביטון: מה לגבי כמות המכסות החדשות והחלוקה למגדלים קיימים ומגדלים חדשים?

עודד פורר: תכף אני אגיע לזה.

מיכאל ביטון: במליאה לא מגבילים שר בדיבור, אבל.

עודד פורר: אני לא אדבר עוד הרבה זמן.

עודד פורר: אני לקראת סיום.

מיכאל ביטון: בטח גם המנכ"לית תרצה להוסיף.

עודד פורר: במקביל לכל התהליכים האלה, כתוצאה מכל התהליכים שתיארתי קודם והחשש משפעת העופות, הוציאו השירותים הווטרינריים איגרת שהופצה לכלל המגדלים שקובעת מתי, איך ובאיזה תנאים ניתן יהיה לאכלס להקות חדשות לתוך הלולים.

עודד פורר: בין היתר האיגרת קבעה שהחל מחודש מארס לא יתאפשר אכלוס של לולים שאינם עומדים בתקנות השירותים הווטרינריים.

עודד פורר: גם כאן חשוב לי להדגיש שהאיגרת הזאת יצאה טרם כניסתי למשרד החקלאות ותמיר, מנהל השירותים הווטרינריים, יתקן אותי אם אני טועה.

עודד פורר: זאת לא איגרת שהשר פורר שלח למגדלים.

עודד פורר: היא נשלחה ללא שום קשר מתוך ראיית הנושא הבריאותי דה פקטו.

ניר ברקת: אבל היא לא נשלחה בהסכמה.

ניר ברקת: אם אני מבין נכון, זה בניגוד להסכמים שלטוניים.

מיכאל ביטון: אתה לא היית כאן בפתיחת הישיבה.

מיכאל ביטון: אין שאלות הבהרה ואין הערות ביניים.

מיכאל ביטון: אני גם רושם לך קריאה ראשונה.

עודד פורר: אדוני היושב ראש, הייתי שמת שנחתום הסכם בינינו שמעתה ואילך הקורונה לא מדבקת ובואו נשחרר את כל המגבלות בהן אנחנו חיים אבל הקורונה לא שותפה להסכם הזה.

עודד פורר: גם שפעת העופות וגם הנושאים הבריאותיים לא שותפים להסכמים כאלה ואחרים.

עודד פורר: איגרת שהוציא מנהל השירותים הווטרינריים לכך שיאוכלסו לולים אך ורק בתהליך חדש.

עודד פורר: לפיכך כאשר נדרשנו לתקנות, כל הדברים האלה היו צריכים להיות לנגד עינינו ובתוך זה אני אומר לך שוב שאנחנו נמצאים באירוע ענק.

עודד פורר: אני היום הנחיתי את הדרגים המקצועיים במשרד להוציא מיידית ולפעול לפתיחה של עוד 100 מיליון ביצים בייבוא למדינת ישראל.

עודד פורר: אני אומר לך שגם בתהליך הזה אני לא יודע כרגע מאיפה כל כך קל לייבא בתקופה הזאת כי אנחנו במקום אחר.

עודד פורר: לכן אנחנו חייבים לייצר כאן את אותה יתירות עליה אני מדבר.

עודד פורר: לכן אנחנו מדברים על תוספת של מכסות.

עודד פורר: גם כשהגענו לתוספת המכסות, גם היא נובעת – ואני מדבר קודם כל על המספר הזה של 700 מיליון ביצים – כתוצאה מהנתונים שהונחו בפנינו על ידי הגורמים המקצועיים.

עודד פורר: באו השירותים הווטרינריים והציגו שתי עמדות כאשר האחת מחמירה יותר והשנייה מחמירה פחות ומקלה יותר.

עודד פורר: הטענה שאנחנו צפויים למחסור של 350 מיליון ביצים בגין התקנות של השירותים הווטרינריים שאין לי שום כווניה לוותר עליהם, התקנה המחמירה יותר אמרה שיהיה מחסור של 650 מיליון ביצים.

עודד פורר: אנחנו אמרנו שנלך בין שתי התזות האלה ונקבע שאנחנו צופים חוסר של 500 מיליון ביצים בגין התקנות של השירותים הווטרינריים.

עודד פורר: בנוסף, בשנת 2021 היו אמורות להיות מחולקות 85 מיליון ביצים.

עודד פורר: הן נמצאות בתוך התקנות.

עודד פורר: דרשו ממני לחלק אותן ואמרתי שאני לא אחלק אותן בסוף 2021 כשאנחנו בכלל לא יודעים לאן אנחנו הולכים אבל הגיעה השעה שמביאים תקנות ואין שום סיבה ש-85 מיליון הביצים – שהיה נכון לחלק אותן בשנה שעברה בלי קשר לתקנות השירותים הווטרינריים – לא נחלק אותן עכשיו .

עודד פורר: לכן הוספנו את 85 מיליון הביצים האלה.

עודד פורר: אני מדבר על כך שבנוסף, כדי שתהיה יתירות או בכל פעם שצריך – צריך בחגים – בכל שנה מייבאים בין 100 ל-150 מיליון ביצים, קבענו שנוסיף עוד 115 מיליון ביצים לייבוא.

עודד פורר: סך הכול הגענו ל-700 מיליון ביצים.

עודד פורר: זאת התוספת אותה אנחנו מבקשים מהוועדה לעשות.

עודד פורר: בתוך זה גם קבעתי כללים לגבי האג'נדה שלי כשר חקלאות, לגבי איך שצריך להיראות הענף בעתיד.

עודד פורר: הענף בעתיד חייב להיראות מתאים למה שהולך בתקנות ובאופי של מה שקורה ברמה הבין-לאומית.

עודד פורר: לפיכך קבענו שמכסות חדשות למגדלים חדשים יינתנו רק למי שיבנה לול שהוא לול ללא כלובים.

עודד פורר: אמרנו שלשם אנחנו רוצים ללכת והבטחנו שלשם נלך.

עודד פורר: את זה אנחנו מסמנים.

עודד פורר: אין לי כוונה – ואני ואומר את זה שוב כי יש כאן הרבה דיס-אינפורמציה שהועברה גם למגדלים – לבוא למגדל שבנה לול רפורמה ב-2018 או ב-2019 או ב-2020 והשקיע בלול מודרני, הוא לול עם כלובים אבל הוא לול עם 750 סנטימטר רבוע למטילה בהתאם לתקנות שקבע משרד החקלאות, ולומר לאותו מגדל שמעכשיו מה שאמרנו לך לפני שנה, לא תקף, תהרוס את הלול, תבנה חדש.

עודד פורר: אין כוונה כזאת.

עודד פורר: הכוונה היא שכל לול חדש שייבנה במדינת ישראל מעתה ואילך, לול חדש, ייבנה כבר כלול ללא כלובים.

עודד פורר: זה חלק מהדברים שאנחנו מכניסים כאן בתוך האירוע הזה.

עודד פורר: כחלק מזה וכחלק מהרצון שלנו לדאוג לכך שיהיה לנו ייצור מהיר של ביצים ונצטרך את הביצים האלה מהר – אני לא צריך אותן בעוד שנתיים אלא אני צריך לענות באופן מיידי על החוסר הזה שמגיע – באמת נוצרה כאן איזושהי חלוקה שאומרת שאני אאפשר בלולים קיימים שכבר ישנם ואפשר להכניס לשם יותר מטילות, בין אם אלה לולי הרפורמה - יש לולים שעדיין לא אוכלסו, יש כאלה שבנו לול ועוד לא אכלסו אותו – אני רוצה לאפשר לאכלס אותם ולכן זאת החלוקה אותה עשינו במובנים האלה כשאת המכסות החדשות כן רצינו לתת תעדופים – תמיד עשו את זה ואני חושב שגם כאן

עודד פורר: יש מקום – לחקלאות הזאת באזורי עדיפות לאומית ובאזורים אחרים, גם למגזרים מסוימים שבמשך שנים ארוכות הודרו מהנושא.

עודד פורר: עד כאן האמירות שלי.

עודד פורר: אני כמובן נשאר כאן עד סוף הדיון.

עודד פורר: אני רוצה שהמנכ"לית תרד לפרטים.

מיכאל ביטון: תודה לשר.

מיכאל ביטון: בבקשה, המנכ"לית.

מיכאל ביטון: סדר הדיון הוא כלהלן.

מיכאל ביטון: אחרי שהמנכ"לית תסיים את דבריה, היועצים המשפטיים יאמרו מה קורה בדבר הזה, אם זה מתקבל בהסכמה, אם התקנות לא מאושרות בזמן, גם אם יש אי ודאות משפטית או לקונה משפטית – היא תוצג כדי שכולנו נהיה מודעים למשמעות של החוק הזה ומה קורה אם הוא מתעכב.

מיכאל ביטון: אחרי שהם ידברו, נציגי ענף הלול ידברו, אחרי כן נשמע דעה הפוכה משלהם, אחר כך סבב חברי הכנסת ואחר כך עוד דוברים וארגונים.

יואב קיש: כל זה עד איזו שעה?

מיכאל ביטון: כרגע זה אמור להיות עד 15:00 אבל זה לא יהיה עד 15:00 אלא עד 16:00.

מיכאל ביטון: מי שיש לו ישיבת סיעה, יקבל את ההחלטות שלו בסיעה.

יואב קיש: היושב ראש, אי אפשר לעשות דיונים בזמן ישיבות סיעה.

קרן ברק: למה אתה מתערב?

קרן ברק: אין לך ישיבת סיעה.

יואב קיש: עם כל הכבוד, לא דיברתי אתך.

מיכאל ביטון: אני אבדוק את זה ואם אי אפשר, זה לא יהיה.

מיכאל ביטון: חברים, אם יהיה אישור היושב ראש, זה יהיה.

מיכאל ביטון: אם לא, זה לא יהיה.

יעקב מרגי: היושב ראש הזה יאשר לך הכול.

מיכאל ביטון: חברים, דממה באולם.

מיכאל ביטון: בלי הערות.

מיכאל ביטון: המנכ"לית, בבקשה.

נעמה קאופמן פס: גם אני אתנצל על אתמול בערב.

נעמה קאופמן פס: קיוויתי מאוד להביא לך את התקנות בשעה סבירה ואני מתנצלת על כל גזל שינה וגזל מנוחה שגרמתי לכבוד היושב ראש.

נעמה קאופמן פס: זו לא הייתה כוונתי.

מיכאל ביטון: זאת לא הבעיה.

מיכאל ביטון: אם תביאי לי רפורמה בחקלאות בהסכמה, נסלח לך על הכול.

נעמה קאופמן פס: בנוגע להערה הראשונה של היושב ראש, אנחנו חייבים להתייחס אליה בנוגע לדברי ההסבר שמדברים על ביטול התכנון יחד עם הגשת תקנות.

נעמה קאופמן פס: היות והממשלה מחויבת להחלטותיה, לכן היה צריך להתייחס להחלטת הממשלה בנוגע לביטול התכנון.

נעמה קאופמן פס: זאת החלטת ממשלה שעברה ומבלי לפגוע באמור בזאת, במקביל מדיניות השר היא לקבוע לענף הלול תקנות מדי שנה ובהיבט הזה התקנות האלה הולכות לדבר על תכנון מקומי ומחסור שקיים בשוק.

נעמה קאופמן פס: אחריות השר וסמכותו לקבוע תקנות כאלה ולכן היינו צריכים גם להתייחס לזה וגם להתייחס לזה.

נעמה קאופמן פס: עוד הערה לגבי זמניות המכסות.

נעמה קאופמן פס: המכסות הללו אינן זמניות אלא מכסות קבועות.

נעמה קאופמן פס: אם אנחנו נותנים מכסה לבנות לול, חזקה שלא יבנו לול ואחרי שנה יהיו במצב של חוסר ודאות לגבי המכסות.

נעמה קאופמן פס: השר מבקש להבהיר שברור שאם יבוטל התכנון בעוד פרק זמן קצר בהסכמה, הפיצוי בגין מכסות שניתנו זמן קצר לפני ביטול התכנון חייב לבטא את ההיבט הזה.

נעמה קאופמן פס: בדרך כלל צריך להגיש תקנות בנושא הזה.

יעקב מרגי: הפיצוי כולל את ההשקעה?

מיכאל ביטון: מרגי, היום אני מבקש לא לשאול שאלות.

יעקב מרגי: אין לי בעיה.

יעקב מרגי: עד שעה 15:00 אתה יכול להוציא אותי.

מיכאל ביטון: אני אוהב אותך.

מיכאל ביטון: היום תעזור לי.

יעקב מרגי: אני עוזר לך.

יעקב מרגי: תאמין לי שאני מתאפק הרבה.

נעמה קאופמן פס: אין קשר בין מכסה להשקעה אבל לא נדבר על זה עכשיו .

נעמה קאופמן פס: נשיב ככל שנתבקש.

נעמה קאופמן פס: בתקנות האלה יש הגדלה של מכסה, של 615 מיליון ביצים.

נעמה קאופמן פס: בשנה שעברה היו 2,440 ועכשיו זה 3,055 שמבטאים גם את ההיבט הווטרינרי על המחסור הצפוי וגם את ההיבט של המחסור ומחסור בחגים.

נעמה קאופמן פס: השר התייחס למחסור הקיים עכשיו במשק שנובע כתוצאה מהתפרצות שפעת העופות ואני חייבת לומר שאני אשמח – או אצטער - לפרוס את כל רשימת היישובים שכרגע נגועים בשפעת עופות, בין אם זה בלולי מטילות, בין אם זה בלולי הודו, אבל האירוע לא מאחורינו.

נעמה קאופמן פס: נמצא כאן הווטרינר הראשי וכמובן נמצאים גורמי המקצוע מהמשרד שיוכלו להבהיר, אבל האירוע לא מאחורינו.

נעמה קאופמן פס: לצערי אנחנו בעיצומו של אירוע שהוא עדיין מתפשט וההיקפים שלו אינם ברורים.

נעמה קאופמן פס: המכסה שכרגע פתחנו היא כדי לספק בשבועות הקרובים ביצים כדי שלא יהיה מחסור ולא תהיה התנפלות, ונשאלנו על כך הרבה ביממה האחרונה, והיא כדי לתת מענה, אבל המטרה של התקנות הללו היא לייצר ביצים בישראל.

נעמה קאופמן פס: לייצר פתרונות למחסור בישראל ולייצר ביצים בישראל.

מיכאל ביטון: אנחנו לא רוצים להסיט את הדיון אבל המשבר הזה של שפעת העופות, נרצה להרחיב גם בו.

מיכאל ביטון: יש לנו השבוע שני - ואם צריך, שלושה – דיונים בנושא הזה.

מיכאל ביטון: נרצה מכם גם תשובות כיצד עוזרים לחקלאים שנפגעו במשבר הזה.

עודד פורר: סליחה, אני לא אמרתי והבטחתי קודם שאני אתייחס לזה.

עודד פורר: חקלאים שנפגעו במשבר יקבלו את הפיצוי שהם זכאים לו בגין אובדן העוף.

עודד פורר: על זה בכלל אין שאלה וזה פיצוי שיינתן ללא שום שאלה.

עודד פורר: ללא כל קשר, אתמול ביצעתי הערכת מצב במועצה האזורית מבואות חרמון סביב האירוע של מרגליות שהוא אירוע קשה, הוא אירוע קשה גם ברמה האנושית, נפגע מטה לחמם של האנשים שם וזה ברור לחלוטין.

עודד פורר: אנחנו נתייחס לזה מיד בגמר האירוע ונוכל לשבת, לאמוד את הנזקים ולראות איך אנחנו דואגים שכל חקלאי יוכל להמשיך ולהתפרנס בכבוד.

מיכאל ביטון: תודה רבה.

מיכאל ביטון: עכשיו הבהרה של הייעוץ המשפטי לגבי הליך החקיקה, משמעותו ומה המשמעות של היעדר תיקון התקנות הללו בזמן.

מיכאל ביטון: אחר כך שלושה דוברים, שניים ממגדלי העופות ודעת נגד.

מיכאל ביטון: אחר כך סבב חברי הכנסת, והגענו כבר ל-20 חברי כנסת שמספיק שתעמדו בשתי דקות דיבור, אלה כבר 40 דקות.

מיכאל ביטון: תתארגנו ותנסו להיות חדים ומדויקים ויבוא על הברכה חבר כנסת שיוותר על זכות הדיבור.

איתי עצמון: בפתח הדיון אני רוצה לומר בקצרה שהעמדה שלנו בייעוץ המשפטי של הוועדה - היא עמדה שגם התקבלה בממשלה, במשרדי הממשלה – היא שבכל מקרה ביטול של תכנון ענפי צריך להיות בחקיקה ראשית ולא במסגרת תקנות.

איתי עצמון: לכן יושב ראש הוועדה עמד על כך והעביר פנייה, כפי שאמר, למשרד החקלאות בבקשה להביא את התקנות בהקדם וללא דיחוי לאישור הוועדה.

איתי עצמון: כמובן מכסות הביצים נקבעות מדי שנה בשנה.

איתי עצמון: זה נוהג שקיים כבר שנים רבות מאוד בהתאם לחוק.

איתי עצמון: אמנם הסמכות של השר היא בשיקול דעת אבל לאורך השנים השתרשה פרקטיקה – או נוהג – שיוצרת גם הסתמכות אצל המגדלים שמדי שנה בשנה מובאות תקנות שקובעות את אותן מכסות גידול.

מיכאל ביטון: מה קורה במצב שבו התקניות לא נחקקו במועדן?

איתי עצמון: היה מקרה אחד.

קרן ברק: היה.

מיכאל ביטון: קריאה ראשונה.

איתי עצמון: היה מקרה שבו התקנות לא אושרו לפני תום השנה האזרחית והיה מגדל אחד או יותר שגידל בניגוד למכסות, כלומר, בניגוד לתכנון הענפי.

איתי עצמון: העניין הזה הובא לפתחו של בית המשפט ובית המשפט פסק שאסור היה לו לגדל בניגוד לתכנון אבל באותה שנה כן הובאו לאחר מכן – כלומר, לאחר תום השנה – תקנות שקבעו מכסות לשנה העוקבת.

מיכאל ביטון: השיבו את המצב לקדמותו.

איתי עצמון: כן.

איתי עצמון: השאלה ההיא שאלה פרשנית.

מיכאל ביטון: תודה רבה לך על ההבהרות.

מיכאל ביטון: מוטי אלקבץ.

ניר ברקת: שאלה טכנית על מה שהוא אמר כי לא שמעתי את דבריו.

מיכאל ביטון: אתה ביקשת את ההבהרה הזאת ולא הקשבת?

מיכאל ביטון: רק על זה אני רושם לך קריאה ראשונה.

ניר ברקת: מה קורה אם אנחנו לא מצליחים לקבל?

מיכאל ביטון: המחוקק נתן דעתו על כך שאי אפשר לבטל בהליך התכנון, רק בהימנעות מתקנות, אלא זה מחייב חקיקה ראשית.

קריאה: לא המחוקק.

קריאה: הרשות השופטת.

מיכאל ביטון: הרשות השופטת.

מיכאל ביטון: במידה ותהיה לקונה והתקנות לא יהיו במועדן, יש כאן לקונה תפקודית אבל היו כבר מקרים שזה קרה ימים בודדים וגם שמישהו פתח לול שלא בהתאם לתכנון, בסוף לא היה רשאי לפתוח את אותו לול והשיבו את המצב לקדמותו באמצעות תקנה מחודשת לאחר מספר ימים.

מיכאל ביטון: נקווה שלא נגיע לכל הסרט הזה אבל זה מה שיש.

ניר ברקת: מה עם האופציה השלישית?

ניר ברקת: נגיד ולא מגיעים כאן להחלטה ולא מקבלים את התקנות האלה?

מיכאל ביטון: זה מה שאמרתי.

ניר ברקת: לא.

ניר ברקת: בכלל.

מיכאל ביטון: אז יש ואקום.

ניר ברקת: מה זה ואקום?

מיכאל ביטון: הוא צריך לחוקק חקיקה ראשית.

מיכאל ביטון: אם דה פקטו אין תכנון, הממשלה תצטרך להביא חקיקה ראשית.

מיכאל ביטון: יהיו כמה שבועות של ואקום ויהיה חוק שמסדר את הדבר.

מוטי אלקבץ: כבוד היושב ראש, שר החקלאות, חברי כנסת, לצערי הדיון כאן מוסט לכיוון של שפעת העופות.

מוטי אלקבץ: אני רוצה לומר שאני לא מקל באירוע שפעת העופות שקורה לאחרונה אבל יעיד כאן מנהל השירותים הווטרינריים תמיר גושן שכרגע באירופה יש אלפי מוקדי שפעת עופות.

מוטי אלקבץ: ישראל לא ייחודית.

מוטי אלקבץ: זה זמן של נדידת ציפורים ומשהציפורים נודדות, הן לוקות בשפעת העופות ונתיב הנדידה הוא המקום שהוא הכי נפגע.

קריאה: כל שנה יש שפעת עופות?

מוטי אלקבץ: כל שנה יש שפעת עופות.

מוטי אלקבץ: מאז 2006 הובחנו תופעות של שפעת עופות במדינת ישראל.

מוטי אלקבץ: רוב אירועי שפעת עופות אירעו בלולי הודים, חלקם הגדול גם אירעו בלולי רבייה קלה וקפידה שאלה לולי קרנטינה.

מיכאל ביטון: אנחנו כאן במצב של חריגה מהמספר המותר בחדר.

מיכאל ביטון: הסדרנים מנסים לעשות את עבודתם.

מיכאל ביטון: אני מבקש מהאנשים לצאת.

מיכאל ביטון: עוד מעט יצאו חברי כנסת ואתם תיכנסו.

מיכאל ביטון: כל מי שלא חייב להיות כאן, שבבקשה יצא כדי שנעמוד במכסה.

מוטי אלקבץ: חלק מאירועי שפעת העופות אירעו בלולי קרנטינה ואלה הלולים עם הבטיחות הביולוגית הגבוהה ביותר.

מוטי אלקבץ: אתם צריכים להבין שכאשר קורה אירוע בצפון, במרגליות, זה לא מקרה שבו עגור חולה בשפעת העופות נכנס ללול פרוץ והדביק את העופות אלא לצערי זה מקרה של מעבר של אנשים, וזה קורה וזה יכול לקרות בכל מקום.

מוטי אלקבץ: אנחנו מכירים גם מקרים ששפעת העופות קיימת בפינות חי ברעננה, בכפר סבא ובכל מיני מרכזים עירוניים, וגם שם לא פינו את האוכלוסייה.

מוטי אלקבץ: אני רוצה לומר שבאמת אני באמת לא מקל ראש.

מוטי אלקבץ: יחד עם זאת ניצול האירוע הזה, לצערי העיתוי מבחינתנו הוא גרוע אבל הוא נפל כפרי בשל בידיו של שר החקלאות ולא משרד החקלאות.

עודד פורר: עם כל הכבוד, זה לא מקובל עלי.

עודד פורר: זה לא פרטי בשל בידיי.

עודד פורר: יש מחסור בביצים.

עודד פורר: זה לא פרי בשל שנפל לידיי.

עודד פורר: אתם הרי כבר מאשימים אותי בשפעת העופות.

עודד פורר: אני אשם בשפעת העופות.

מוטי אלקבץ: אני אמרתי את זה?

מיכאל ביטון: השר, אני לא יודע אם אי פעם היה דיון כל כך טעון וכאשר השר נכנס, הרבה רוצים לקפוץ עליו.

מיכאל ביטון: אתה אמרת את כל דבריך ללא הפרעה.

מיכאל ביטון: אני מבקש גם לא להתערב בדברי אחרים, גם אם אתה תשמע כאן דברים נוקבים.

עודד פורר: אדוני היושב ראש, ככל שההפניה תהיה אישית, אני אתערב.

מיכאל ביטון: לא.

מיכאל ביטון: אתה לא תתערב.

מיכאל ביטון: אתה קיבלת הזדמנות להגיד את הדברים שלך.

עודד פורר: אדוני היושב ראש, אם הדיון הוא אישי ועכשיו אני צריך להתייחס אישית לכל אחד, זה סיפור אחר.

קריאה: אתה השר, מה לעשות.

קריאה: אדוני היושב ראש, זה לא לעניין.

עודד פורר: כשמישהו בא ולוקח את אירוע שפעת העופות ואומר לי שזה נפל כפרי בשל לידיו של שר החקלאות, זאת פשוט שערורייה ואני הייתי מצפה ממך בעניין הזה לעצור את זה.

עודד פורר: מה זה?

עודד פורר: פרי בשל?

עודד פורר: אני לא ישן לילות כדי לעצור את שפעת העופות ואתה יודע את זה, כולל אתמול במרגליות, אז לא להגיד שזה פרי בשל בידיו של שר החקלאות.

אורלי לוי אבקסיס: ...

אורלי לוי אבקסיס: שפעת העופות.

מיכאל ביטון: אורלי, קריאה ראשונה.

קרן ברק: דרך אגב, עודד, זאת צורת ביטוי.

קרן ברק: הוא התכוון שזה מסתדר עם המגמה.

עודד פורר: לא.

מוטי אלקבץ: כבוד השר, חברי הכנסת, אנחנו נמצאים תחת מתקפה תקשורתית שמשתמשת בנתונים לא מדויקים וכל המטרה היא להצדיק את האג'נדה של שר החקלאות ושר האוצר לבטל את התכנון והכול כשר.

מוטי אלקבץ: העיתוי, לא אתה אשם בזה ואני מבהיר את זה.

מוטי אלקבץ: השימוש בנתוני הסלמונלה, נתונים שחוטאים לאמת.

מוטי אלקבץ: יש לי כאן את נתוני הסלמונלה של השירותים הווטרינריים.

מוטי אלקבץ: באירופה 2.4 אחוזים אירועי סלמונלה מסוג E ו-T שאלה שני הסוגים המסוכנים.

מוטי אלקבץ: בישראל בשנת 2021-2020, ממוצע של 1.5-1 אחוז.

מוטי אלקבץ: נכון שיש עוד 1,500 סוגי סלמונלה שחלקם נמצאים כאן על השולחן הזה ואנחנו צריכים לשטוף את הידיים אבל הם לא מסכנים אף אחד.

מוטי אלקבץ: סופרים אותם ומציינים 20 אחוזים.

מוטי אלקבץ: אפשר להפחיד אותנו גם שהשמש מחר לא תזרח, אפשר לחיות בפחדים, אבל אנחנו צריכים ניהול סיכונים ובניהול סיכונים אנחנו גם לחיות.

מוטי אלקבץ: הסלמונלה הוא שימוש לא נכון.

מוטי אלקבץ: מחיר הביצה, גם זה סוג של התקפה עלינו.

מוטי אלקבץ: היום התפרסם שבצרפת מחיר הביצה הוא יותר גבוה מאשר בישראל.

מוטי אלקבץ: באנגליה המע"מ על הביצים הוא אפס אחוז.

מוטי אלקבץ: במדינות ה-OECD המע"מ הוא 5.5 אחוזים.

מוטי אלקבץ: כשאתה משווה, אתה לא יכול להכניס לזירה אחת מתאבק אחד עם ידיים קשורות ואת השני עם ידיים חופשיות כי ברור מי ינצח.

מוטי אלקבץ: כשאני משלם על התשומות פי שניים מאשר באירופה, פי שניים מאשר באוקראינה, ובטח פי כמה מאשר בתורכיה – ברור שאני אפסיד.

מוטי אלקבץ: אם כן, בואו נייבא את כל החקלאות התורכית לישראל ואולי יהיה קצת יותר זול.

מוטי אלקבץ: לפי נתונים של הלשכה המרכזית לסטטיסטיקה מחיר הביצה בישראל עלה פחות מכל מוצרי המזון במדינת ישראל.

מוטי אלקבץ: את זה אני מוכן לחלק לכולכם.

אביר קארה: אבל ב-70 אחוזים יותר יקר ממדינות אירופה.

מיכאל ביטון: קריאה ראשונה סגן השר אביר קארה.

אביר קארה: אדוני היושב ראש, הוא פנה אלי.

מיכאל ביטון: סגן השר אביר קארה, קריאה שנייה.

מיכאל ביטון: חברים, אני לא יכול לנהל אתכם.

מיכאל ביטון: זה אפילו נגד הכללים של משרד החינוך, של גודל כיתה.

מיכאל ביטון: אני מבקש שיהיה כאן שקט.

מוטי אלקבץ: כבוד היושב ראש, להגיד שענף הביצים נדד לצפון, זה עיוות המציאות.

מוטי אלקבץ: כאשר עולי צפון אפריקה, חלקם, ירדו מהאניות, והגיעו במשאיות כמו הוריי, כמו חבריי מאביבים, דובב, מרגליות, כפר יובל, זרעית, שתולה, כל היישובים שנמצאים על גבול הלבנון, הם הגיעו מצפון אפריקה והמדינה ברוב חכמתה הבינה שהטופוגרפיה לא מאפשרת גידול ירקות – אל ההרים, הכול סלעים וטרשים - ופירות אפשר לגדל שם יופי אבל לא מספיק – נתנו לנו לגדל מטילות.

מוטי אלקבץ: עם השנים הבינו שכדי שנתקיים, היחידות צריכות לגדול קצת יותר ואז מלול של 200 עופות שההורים שלי פרנסו אותנו וחיו ממנו בצניעות, הגדלנו את המספר ל-2,500 ומזה חיים היום.

מוטי אלקבץ: אני מימנתי את העובדים הפיליפיניים שטיפלו בהוריי זיכרונם לברכה מהכנסות מהלול.

מוטי אלקבץ: אחת מהעובדות נהרגה בפיגוע.

מוטי אלקבץ: אימא של שמעון ביטון חיה מזה היום.

מוטי אלקבץ: לבוא ולצייר את זה כאילו הצפון אולי השתלט על זה – זה עיוות של מציאות.

מוטי אלקבץ: 2,000 משפחות בגבול הלבנון חיות מזה.

מוטי אלקבץ: מחר בבוקר עמית סופר ושמעון גואטה יהפכו להיות מנהלי מחלקת רווחה.

מוטי אלקבץ: זה הכיוון?

מוטי אלקבץ: על מה?

מוטי אלקבץ: איזו בשורה אתה מביא לציבור?

מוטי אלקבץ: אתה לא תוזיל את מחיר הביצה באגורה.

מוטי אלקבץ: פשוט תנפחו את הכיסים של כל היבואנים.

מוטי אלקבץ: ראינו את זה בטונה.

מוטי אלקבץ: מה קרה בטונה?

מוטי אלקבץ: פירקתם תעשייה בטירת הכרמל ובמקומות כאלה שם זאת הייתה כל התעסוקה.

מוטי אלקבץ: אז אתם באים להגיד שאנחנו נעשה אנטנות.

מוטי אלקבץ: שמעתי את שר האוצר.

מוטי אלקבץ: הוא ישים לי אנטנות על הבתים.

מוטי אלקבץ: למי אנטנות?

מוטי אלקבץ: אנחנו אומרים שחלק מההתייעלות זה לשים סולרי, אז השר אומר טוב, ננסה.

מיכאל ביטון: תסתכל עלי רגע.

מיכאל ביטון: דיברת מדם ליבך.

מוטי אלקבץ: זה מדם ליבם של המגדלים.

מיכאל ביטון: שמת את הסיפור ההיסטורי, האישי, הכול.

מיכאל ביטון: עכשיו אני מאוד רוצה ומבקש ממך, בקשה אישית שלי, שתתמקד בטיעונים המעשיים לטענות שלכם שזה יישמע, ייכתב וייאמר.

מוטי אלקבץ: בסדר.

מוטי אלקבץ: ב-2 בספטמבר פוצלה הרפורמה מחוק ההסדרים.

מוטי אלקבץ: היינו צריכים להתחנן ולהילחם.

מוטי אלקבץ: למזלנו יש חברי כנסת בתוך הקואליציה – גם מחוץ לקואליציה - שמבינים את חשיבות ההתיישבות והם לחצו ואכן הרפורמה בהטלה פוצלה מחוק ההסדרים.

מוטי אלקבץ: נצטווינו החל מה-2 בספטמבר לקיים תוך 90 ימים משא ומתן כדי להגיע להסכמות.

מוטי אלקבץ: יש כאן מכתבים ששלחתי וביקשתי.

מוטי אלקבץ: המכתב הראשון היה ב-19 בספטמבר, אז פניתי למנכ"לית המשרד, נעמה, ובו כתבתי לה ש"בהמשך לסיכום שבו הוחלט על קיום דיונים בנוגע לענף ההטלה, בהמשך לפיצול הרפורמה בהטלה בחוק ההסדרים, אודה לך אם נוכל לקבוע פגישה ראשונית להתחלת הליך הדיונים" וכולי.

מוטי אלקבץ: לא קיבלתי מענה.

מוטי אלקבץ: ב-4 באוקטובר אני שולח עוד פעם מכתב אבל הפעם אני שולח בתפוצה ואז אומרים לי, בסדר, בוא נדבר על תאריכים.

מוטי אלקבץ: נולד לי נכד.

מוטי אלקבץ: קבעתי את התאריכים שאני לא יכול להיות בארץ ואני מבקש מיד עם שובי לקיים את הדיון הראשון.

מוטי אלקבץ: מה לומר לכם?

מוטי אלקבץ: נפגשנו בירושלים, בלשכה של המנכ"לית, דיון של שעה, לא ממש ממצה.

מוטי אלקבץ: ב-8 באוקטובר שוב נפגשנו אבל זה שוב לאחר שתי פניות.

מוטי אלקבץ: יש כאן את העתקי המיילים.

מוטי אלקבץ: אחר כך אומרים שמתקיימים דיונים, לפעמים רציניים, החקלאים מסרבים.

קרן ברק: כמה דיונים התקיימו?

מוטי אלקבץ: סך הכול עד היום – ב-26 באוקטובר אצל המנכ"לית בירושלים.

מוטי אלקבץ: ב-8 באוקטובר במשרד החקלאות כאשר יסודות הקרינה את המצגת, דיון שלא עשה דבר.

מוטי אלקבץ: לאחר מכן היינו אצל שר החקלאות, התווכחנו אבל דיון לא היה אלא דיברנו.

מוטי אלקבץ: הדיונים הראשונים שהיו בהם ניצנים של משא ומתן, היו ב-20 בדצמבר, לפני מספר ימים, וב-22 בדצמבר עת ישבנו ושאלנו מה עם התקנות.

מוטי אלקבץ: אמרו שהתקנות יצאו, יצאו, יצאו.

מוטי אלקבץ: כשיצאנו מהמשרד, התקנות יצאו.

מוטי אלקבץ: אם היינו רואים את התקנות לפני הישיבה, סביר להניח שלא הייתה מתקיימת ישיבה כי על תקנות כאלה אנחנו מבינים שאין משא ומתן.

מוטי אלקבץ: יש כאן הכרזת חיסול באמצעות תקנות.

מוטי אלקבץ: את התכנון מבטלים בחקיקה ראשית ולא מבטלים באמצעות תקנות.

מוטי אלקבץ: את התכנון מבטלים בחקיקה ראשית ולא בתקנות.

מוטי אלקבץ: אמר לכם את זה היועץ המשפטי.

עודד פורר: אולי תתייחס למחסור שציינו?

מוטי אלקבץ: אני אתייחס.

מוטי אלקבץ: כבוד השר, אם היית משתמש באנשי המקצוע גם במשרד וגם במועצת הלול, היית יודע שאנחנו מזה ארבעה-חמישה חודשים נמצאים בשוק שמוצף בביצים.

מוטי אלקבץ: מי שנהנה מההצפה הזאת, אלה הרשתות שמחיר הביצה הוא תחת פיקוח והן אונסות את המשווקים ואת המגדלים - כי מהמשווקים זה מתגלגל למגדלים – ומרוויחות יותר.

מוטי אלקבץ: יש להם את המקטע שעל פי ועדת מחירים אושר להם.

מיכאל ביטון: תחתור לסיום.

מוטי אלקבץ: כן.

מוטי אלקבץ: אני כבר מסיים.

מוטי אלקבץ: מפברואר היינו זכאים על פי הסכם חתום ומתנהל משנת 2003 לעדכון מחיר הביצה.

מוטי אלקבץ: בחודש מארס-אפריל הודעתי לשר החקלאות דאז אלון שוסטר שאני לא מבקש ערב חג הפסח להעלות את מחיר הביצה מתוך התחשבות באוכלוסייה החלשה.

מיכאל ביטון: עצור לרגע.

מיכאל ביטון: אדוני השר, הייתי פה עם הרבה שרים וישבה כאן שרת התחבורה, פתחה במשך 20 דקות, שמעה שעתיים אמירות, כתבה וענתה ואמרה שתשיב לכל אחד בכתב.

עודד פורר: אני גם אשיב לכל אחד אבל אני רוצה לומר משהו, אדוני היושב ראש, חשוב לי לומר משפט.

מיכאל ביטון: הוועדה הזאת היא ועדת הכנסת.

מיכאל ביטון: חברי הכנסת עוד לא פתחו כאן את הפה וכבר עברה שעה.

עודד פורר: אדוני היושב ראש, הדיון הוא בנושא מסוים.

עודד פורר: כל מה שהוא מדבר עליו, אני לא התייחסתי אליו.

עודד פורר: אני אשמח להתייחס לזה.

עודד פורר: זה בכלל לא קשור לדיון.

מיכאל ביטון: הוא יכול להגיד מה שהוא רוצה.

מיכאל ביטון: מוטי, תסיים את דבריך.

מוטי אלקבץ: השר שוסטר חתם בהסכם.

מוטי אלקבץ: רק ביוני אישרה את התוספת למחיר הביצה.

מוטי אלקבץ: ביוני היינו זכאים ל-6.5 אחוזים.

מוטי אלקבץ: שר החקלאות דאז חתם לאחר שוועדת המחירים אישרה את זה.

מוטי אלקבץ: ועדת המחירים, יש לדעת – האוצר והחקלאות – בחנה את המספרים ואישרה.

מוטי אלקבץ: אנחנו היום בדצמבר.

מוטי אלקבץ: אני הגשתי בג"ץ עבור התוספת שהייתה מגיעה לנו ביוני ואמרתי לשר שנצא באמירה גם לציבור.

מוטי אלקבץ: אני מבקש 6 אחוזים, מגיעים לי 12 אחוזים.

מוטי אלקבץ: בארצות הברית מחיר הביצה עלה ב-12 אחוזים.

מוטי אלקבץ: נצא לציבור ותגיד שהכנעתי את המגדלים ובמקום 12 אחוזים, נעלה ב-6 אחוזים.

עודד פורר: מה המחיר?

מוטי אלקבץ: דיברנו על זה.

מוטי אלקבץ: יש טבלה שהיא לא שלי.

מוטי אלקבץ: זאת טבלה שהיא מקובלת.

מוטי אלקבץ: נכון להיום וגם היום אין מחסור בביצים.

מוטי אלקבץ: מי שניצל את המחסור, זו אמירה חסרת אחריות בתקשורת שיש מחסור מה שמריץ אנשים לקנייה אמוציונאלית ולא רציונאלית.

מוטי אלקבץ: אנשים קונים שלוש-ארבע תבניות, כמו בתקופת הקורונה.

קריאה: הפאניקה שהם יוצרים מביאה למחסור.

מוטי אלקבץ: כן.

מוטי אלקבץ: יוצרים פאניקה שמאיצה מגדלים לאגור ביצים.

מוטי אלקבץ: אנחנו מייצרים 6,3 מקום 6.7 מיליון ביצים ביום.

מוטי אלקבץ: אנחנו עדיין מספקים את הביצים לחג.

מוטי אלקבץ: דרך אגב, קרן ביצים במועצת הלול - - -

מיכאל ביטון: תקשיב לי, פנינו ליושב ראש הכנסת והיה כאן דין ודברים על דיוני ועדה במהלך ישיבות סיעה.

מיכאל ביטון: כעיקרון אין חוק אבל יש הנחיה כללית לא לקיים דיוני ועדות בזמן ישיבות סיעה.

מיכאל ביטון: בנסיבות המיוחדות האלה בהן התקנות הגיעו רק הבוקר, ובעצם זה הפך לדיון על תקנות, סיכמתי עם היושב ראש את הדבר הבא: אנחנו מסיימים את הדיון בשעה 14:30 ומחדשים את הדיון בשעה 15:30 ויש לנו אישור לפעול עד שעה 16:30.

מיכאל ביטון: הדוברים יהיו לפי מי שרשום כאן.

יעקב מרגי: מי שיש לו ישיבת סיעה בין 15:00 ל-16:00?

מיכאל ביטון: תבוא ב-15:30.

מיכאל ביטון: מה אני יכול לעשות?

מיכאל ביטון: מה אתה מציע לי לעשות?

יעקב מרגי: אני אומר לך מה אני מציע.

יעקב מרגי: זאת זילות של הכנסת.

יעקב מרגי: אתה פתחת בזילות של הכנסת.

יעקב מרגי: זאת זילות של הכנסת.

מיכאל ביטון: למה?

יעקב מרגי: כי אני לא יכול לקיים את התהליכים הפרלמנטריים שלי.

יעקב מרגי: ישיבת הסיעה שלי השבוע, היא הכי חשובה לי ואני לא יכול לקיים אותה.

מיכאל ביטון: תבוא בשעה 15:30.

יעקב מרגי: אני לא אוכל לבוא ב-15:30 כי הישיבה מתחילה ב-15:00 ומסתיימת ב-16:00.

מיכאל ביטון: אגב, אני גם מחייב שכמובן לא יהיו כל הצבעות בדיונים היום.

יעקב מרגי: למה שיהיו היום?

יעקב מרגי: היום דיון מקדים.

יעקב מרגי: ממתי מצביעים בדיון מקדים?

מיכאל ביטון: לא יהיו הצבעות.

מוטי אלקבץ: קביעת המכסה ל-3.1 מיליארד ביצים, כבוד שר החקלאות, בוא תגיד את האמת, הרי זה ביטול התכנון.

מוטי אלקבץ: תכנון הוא כשיש הלימה מסוימת בין הביקוש לצריכה.

מוטי אלקבץ: כשאתה בא ומציע לציבור שצורך 2.2 מיליארד ביצים בשנה, אתה מציע לו 3.1 מיליארד ביצים – לאן אתה מכוון בדיוק?

מוטי אלקבץ: לגרום לקריסת את הענף, זה מה שאתה רוצה לעשות?

מוטי אלקבץ: לבטל את התכנון?

מוטי אלקבץ: תגיד את האמת.

מוטי אלקבץ: בוא תגיד לנו את האמת.

עודד פורר: ....

עודד פורר: המחסור הצפוי לפי השירותים הווטרינריים.

מוטי אלקבץ: השירותים הווטרינריים עובדים תחת ההנחיות שלך.

עודד פורר: את התקנה הזו הם נתנו תחת שרים אחרים.

מוטי אלקבץ: אבל אף אחד לא השתמש בה כי ידעתם את המגבלות.

מיכאל ביטון: תודה מוטי.

מיכאל ביטון: השר, אני רוצה לסיים את הדיון.

מיכאל ביטון: אנחנו עכשיו מאפשרים לדעה שהיא כנראה הפוכה להישמע.

מיכאל ביטון: אחת בלבד.

מיכאל ביטון: שלוש דקות.

מיכאל ביטון: אחר כך אני סוגר את הדיון ופותח אותו בשעה 15:30.

מיכאל ביטון: אלעד מלכא, מנכ"ל האינטרס שלנו ב-זום.

אלעד מלכא: ברשותך, אני אתייחס לארבע נקודות.

יעקב מרגי: אני לא יכול לדבר בדיון כזה חשוב בגלל שיושב ראש הכנסת מבזה את הוועדות.

יעקב מרגי: אתה שם כאן אנרכיסט כלכלי שלא מעניין אותו כלום.

קריאה: בחור מוכשר ואינטליגנט.

יעקב מרגי: מעלה אותו לדיבור לפני חברי הכנסת.

מיכאל ביטון: מרגי, אתה רוצה לשבת ולדבר?

מיכאל ביטון: בוא.

יעקב מרגי: אני לא חוזר.

יעקב מרגי: אני יוצא.

קריאה: מי הבחור?

קריאה: למה הוא זוכה לכבוד הזה?

מיכאל ביטון: בבקשה, אלעד.

אלעד מלכא: תודה רבה אדוני.

אלעד מלכא: ברשותך אני אתייחס לארבע נקודות.

אלעד מלכא: הנקודה הראשונה היא לגבי היקף הייצור שהתקנות האלה מדברות עליו.

אורלי לוי אבקסיס: מטעם מי הוא?

קריאה: איפה הוא עובד?

אביר קארה: טעם האינטרס שלנו.

אביר קארה: מטעם הציבור הישראלי.

אביר קארה: הוא חבר ליכוד מטעם האינטרס שלנו.

אביר קארה: הוא נציג ציבור.

אלעד מלכא: למי ששאל או שאלה, אני אלעד מלכא, מייצג את ארגון האינטרס שלנו, לובי ציבורי במימון הציבור הרחב.

אלעד מלכא: אנחנו נתייחס לארבע נקודות.

אלעד מלכא: לגבי היקף המכסות שמוצעות כאן על ידי המשרד, אנחנו נציין שהיקף המכסות שהם מציעים נועד לשמור על המצב הקיים בניכוי המצב כאשר השירותים הווטרינריים עומדים לסגור חלק מהלולים או לא לאפשר אכלוס.

אלעד מלכא: לפי הדבר הזה - אני מזכיר שמחיר הביצים בישראל הוא הרביעי הכי יקר בעולם – אנחנו הולכים לשלם מחיר גבוה רק בגלל שמשאירים את כמות הביצים כפי שהיא פר אוכלוסייה.

אלעד מלכא: האוכלוסייה גדלה, רמת החיים עולה, כמות הביצים בשוק תישאר אותה כמות.

אלעד מלכא: לאור זאת אנחנו חושבים שצריך להגדיל את מכסות הייצור בעוד 500 מיליון ביצים לפחות.

אביר קארה: למה לא לבטל את התכנון לחלוטין?

מיכאל ביטון: יש לך דקה לסיים את דבריך.

מיכאל ביטון: חבר'ה, אתם מפריעים לי.

מיכאל ביטון: אתם מאריכים את הזמן.

אלעד מלכא: אדוני היושב ראש, אנחנו חוששים שאף מכסה חדשה למעשה לא תחולק וזאת משתי סיבות מרכזיות.

אלעד מלכא: האחת, גודל מכסה חדשה שמוצעת היא 500 אלף.

אלעד מלכא: לפי בירורים שלנו זה לא כלכלי.

אלעד מלכא: אנשים לא מעוניינים לפתח מכסה, בטח לא בלולים ללא כלובים, ל-500 אלף ביצים.

אלעד מלכא: הם יצטרכו יותר מזה כדי שזה יהיה כלכלי.

מיכאל ביטון: תעבור לנקודה הבאה ותסיים את דבריך.

אלעד מלכא: נקודה נוספת היא ההגבלות הגיאוגרפיות.

אלעד מלכא: ממשיכים את מדיניות הקפאת המכסות למרכז הארץ, מה שהוא לא אזור עדיפות לאומית.

אלעד מלכא: יש שם אנשים שרוצים ולצערנו לא יוכלו לגשת הרב.

אלעד מלכא: נקודה אחרונה.

אלעד מלכא: לפני כמעט חודש ביקשו לבטל מכסות חדשות ל-2021 כיוון שמועצת הלול לא חילקה אותן עד נובמבר.

אלעד מלכא: אנחנו חוששים שבלי קבועי זמן בתקנות, מועצת הלול שוב לא תחלק את המכסות הללו גם עד נובמבר 2022.

מיכאל ביטון: תודה רבה.

מיכאל ביטון: אני נועל את הישיבה.

מיכאל ביטון: כשנתכנס שוב אנחנו נתחיל לפי סדר חברי הכנסת שרשומים כאן ובלבד שיהיו בחדר.

מיכאל ביטון: תודה רבה.

מיכאל ביטון: אנחנו ממשיכים את הישיבה בסוגיית מכסות לייצור ביצים ותקנות המועצה לענף הלול.

מיכאל ביטון: אנחנו מתחילים סבב חברי הכנסת שנרשמו לדיבור.

מיכאל ביטון: כל חבר כנסת, נא לתמצת את דבריו בשלוש דקות.

מיכאל ביטון: תתחשבו בנו.

נירה שפק: השר והמנכ"לית לא כאן.

מיכאל ביטון: נכון אבל הפרוטוקול רושם.

מיכאל ביטון: הם אמורים להיות.

מיכאל ביטון: נוודא היכן הם.

מיכאל ביטון: אפשר לחכות שתי דקות לראות שהם יבואו אבל אני מציע שנמשיך.

מיכאל ביטון: השר הגיע.

מיכאל ביטון: לפי סדר הדוברים שנרשמו, חברת הכנסת יסמין פרידמן.

יסמין פרידמן: האמת שכמו בפעם שעברה נמצאים כאן המון נציגים שמגינים על החקלאים ונציגים שמגינים על האזרחים ואילו אני באתי להגן על המטילות.

יסמין פרידמן: אותי מעניינות 12 מיליון המטילות ולכן יש לי שתי שאלות לאדוני השר.

יסמין פרידמן: לגבי המכסות החדשות עם השחקנים החדשים שייכנסו, אני מבינה שהם יהיו מחויבים ללולים ללא כלובים, לולי מעוף.

עודד פורר: כל לול חדש שייבנה במדינת ישראל יהיה לול ללא כלובים.

עודד פורר: זאת ההגדרה.

יסמין פרידמן: אבל ראיתי שלמעשה חלק מהחקלאים יקבלו תוספת של מכסות ועבור התוספת של המכסות הזאת הם יצטרכו עוד מטילות.

יסמין פרידמן: איפה יהיו המטילות האלה?

עודד פורר: ככל שיש לול בנוי שהוא לול כלובים שנבנה, נאפשר לאכלס אותו.

יסמין פרידמן: אבל הם מאוכלסים.

עודד פורר: יכול להיות שהוא מאוכלס לא בכולו, יכול להיות שהוא מאוכלס כי הוא חיכה לאיזושהי מכסה, אנשים חיכו לחלוקה שהם ציפו לה בשנה שעברה ועשו השקעות.

עודד פורר: צריך להבין את המצב ממנו נגזרו התקנות.

עודד פורר: התקנות נגזרו קודם כל ממחסור שמחייב אותי להשלים את המחסור הזה הכי מהר שאפשר.

עודד פורר: אני לא יכול להגיד שמצד אחד אני במחסור ואני רוצה להשלים אותו הכי מהר ויעמוד לי לול ריק.

עודד פורר: זה לא סביר.

עודד פורר: לכן קבענו בנוסף לכך, גם אחרי הדיונים שהיו במשרד החקלאות בעבר שגם אליה אני מחויב, שככל שמשרד החקלאות אמר לחקלאים תלכו על לולי רפורמה כפי שזה נקרא, הלולים עם 750 סנטימטר רבועים למטילה, אנשים הלכו ובנו אותם ועכשיו אני אומר להם להרוס אותו ולבנות לול ללא כלובים?

עודד פורר: גם לא סביר.

עודד פורר: זו החלטה בלתי סבירה ולדעתי לא תעמוד במבחן וגם במבחן שלי היא לא עומדת.

יסמין פרידמן: עד 2027 הם צריכים - - -

עודד פורר: אני לא קבעתי שעד 2027 כי אני עוד לא יודע עד מתי ואני גם לא יודע מה התקנות באיחוד האירופאי.

עודד פורר: זה עוד לא נקבע.

מיכאל ביטון: אבל יסמין, זאת בשורה מאוד גדולה שעל כל דבר חדש שייבנה.

עודד פורר: רק שתביני את ההיקפים.

עודד פורר: במדינת ישראל היום 93 אחוזים מהלולים – יתקנו אותי מהשירותים הווטרינריים אם אני טועה – הם לולי סוללה ורק 7 אחוזים הם מה שנקרא לולי רפורמה או אחרים.

עודד פורר: המשמעות היא שכל לול חדש שייבנה, ותוך שנתיים אנחנו צריכים להחליף - בתוך סדר גודל של פחות משנתיים – את כל הלולים האלה, את כל אותם 93 אחוזים, ללולים חדשים שיהפכו להיות לולים ללא כלובים.

עודד פורר: לולי הרפורמה יהפכו להיות הדינוזאואר הנכחד.

יסמין פרידמן: לא הבנתי לגבי השנתיים.

עודד פורר: ההנחיה של השירותים הווטרינריים שהם לא יאפשרו אכלוס לול שלא עומד בתנאי השירותים הווטרינריים החל מחודש מארס 2022.

עודד פורר: המשמעות היא שתוך שנתיים, גם אם מישהו אכלס ב-28 בפברואר, הוא תוך שנתיים צריך להחליף את הלול ולא יכול לאכלס אותו.

עודד פורר: אני רוצה תוך שנתיים, אני הגדרתי יעד ואני רוצה לסיים את זה ב-31 בדצמבר 2023, אבל בהחלט אפשר לומר שעד אז אנחנו נמצאים במצב בו אין לנו לולי סוללה וכל שאר הלולים הם לולים ללא כלובים ויש לולי רפורמה ומי שהקים אותם, מי שכבר השקיע - ימשיך לחיות איתם עד שנקבע תקנות אחרות.

מיכאל ביטון: תודה על ההבהרות.

מיכאל ביטון: קרן ברק, בבקשה.

קרן ברק: גילוי נאות.

קרן ברק: אני עבדתי הרבה מאוד שנים עם מועצת הלול ואני מכירה את הנושא הזה מקרוב, למעלה מעשור.

קרן ברק: כל אחד יכול להסתכל על זה מאיזה כיוון שהוא רוצה אבל אני חושבת שהידע וההבנה שלי בתחום הזה היא גדולה ורחבה.

קרן ברק: אני חייבת לומר את המובן מאליו.

קרן ברק: לפעמים צריך להגיד בתחילת הדיון את המובן מאליו וסביב זה להתכנס.

קרן ברק: החקלאים שיושבים בצפון הם הנכס שלנו.

קרן ברק: אמר כאן מוטי בכאב שהוא לא רוצה – הוא נקב בשמות ערים, ישובים או מועצות בצפון – שיהפכו להיות מקומות של ביטוח לאומי.

קרן ברק: אני חייבת לומר שכל ראש עיר שזעק פה או בוועדות אחרות – לפני כן, כפעולת מנע – שהוא לא רוצה שתושבי היישוב שלו או העיר שלו יעברו להיות נזקקי ביטוח לאומי, בסוף התהליך תמיד צדק.

קרן ברק: כולם אמרו אל תפחידו אותנו, אבל תמיד הם צדקו.

קרן ברק: לא התפתחו במקומות האלה בהם העיסוק היה סביב תעשייה מסוימת או כאן זה חקלאות, לא התפתחו תעשיות אחרות או סטארט-אפים מסוגים שונים אלא באמת הערים האלה הפכו להיות ערי ביטוח לאומי.

קרן ברק: אנחנו מדברים על חקלאות משפחתית.

קרן ברק: אף פעם לא הבנתי למה האנשים האלה הופכים להיות אויבי האומה.

קרן ברק: הם לא טייקונים, הם לא מתיימרים להיות טייקונים, אין להם טונות של כסף, הם מקיימים את עצמם ואת משפחותיהם ושומרים לנו על הגבולות.

קרן ברק: בזכותם אנחנו יכולים לחיות כאן את חיינו הנוחים והיפים ולעסוק בהיי-טק ובשאר הדברים שיש בהם צמיחה וייצור במדינת ישראל.

קרן ברק: בלעדיהם לא יהיה לנו את החיים כאן ואנחנו צריכים אותם שם לא כנזקקי ביטוח לאומי אלא כמתפרנסים בכבוד.

קרן ברק: לכן גם האירוע הזה של סבסוד, אני אף פעם לא אהבתי את המושג סבסוד כי סבסוד הוא סוג של תמיכות כמו ביטוח לאומי וגם בשלב מסוים סבסוד מפסיק.

קרן ברק: מקבלים אותו בשנה ראשונה, שנייה, שלישית וברביעית המדינה כבר מורידה את הסבסוד והאירוע הזה נגמר.

קרן ברק: לכן אני מאמינה שמי שמקבל כסף, הוא צריך לקבל אותו תמורת עבודה והעבודה של החקלאות בצפון היא העבודה שמחזיקה אותנו כאן.

קרן ברק: שוב אני אומרת שהם לא יכולים להיות היי-טקיסטים אחרי זה.

קרן ברק: זה מה שהם יודעים לעשות.

קרן ברק: אנחנו צריכים לשמוח שהם הסכימו להיות שם.

קרן ברק: אנחנו צריכים לשמוח שהם הסכימו להתעסק בתחום הזה, ושוב, הם לא הופכים למיליונרים מזה.

קרן ברק: לכן, לא משנה איך תקראו לזה, אנחנו צריכים אותם שם.

קרן ברק: ביטול התכנון ומסלול עוקף תכנון הוא לא בא בחשבון באירוע כזה שבסוף מבטל אותם.

קרן ברק: אנחנו בסוף מסתכלים על השורה האחרונה, לתוצאה הסופית.

קרן ברק: אם בסוף התכנון הספציפי הזה מביא לביטול התכנון, כמוהו כתיקון חקיקה ואני דורשת כאן מהייעוץ המשפטי של הוועדה, איתי, שיעמוד על הרגליים האחוריות שלו, יהיה אמיץ ויאמר שאי אפשר לעשות תיקון חקיקה בדלת האחורית.

קרן ברק: זה משהו שהוא הרבה יותר משמעותי ויש לו השלכות אחרות.

עודד פורר: איך עונים על המחסור בביצים?

עודד פורר: אמרת שאת מבינה בנושא.

עודד פורר: איך אני עונה על מחסור של מאות מיליוני ביצים בשנה הקרובה כדי שיהיו ביצים על המדף?

רם בן ברק: ביבוא נקודתי.

רם בן ברק: מה זאת אומרת?

עודד פורר: בגלל שפעת העופות, היום כמעט ואין מהיכן לייבא.

עודד פורר: זה יפה שפתאום היבוא הוא הפתרון.

מיכאל ביטון: אני מאפשר לכם את הדין ודברים כי האווירה קצת נרגעה וזה טוב.

קרן ברק: כשאתה תוחם את האירוע למשהו נקודתי ולא הופך אותו למשהו רוחבי, כולם ביחד יכולים להתגייס ובלבד שיש גבולות גזרה מאוד מאוד ברורים.

קרן ברק: עודד, אני מכירה אותך לא מהיום, זה לא סביר בעיניי שאתה לא מבין – היינו ביחד יושבי ראש השדולה לעסקים קטנים ובינוניים – שכל אחד ואחד מהם הוא כמו עסק קטן בדיוק כמו שנלחמנו ביחד עבור כל עסק קטן אחר.

קרן ברק: כל משפחה היא עסק קטן.

קרן ברק: אין להם אופציה אחרת.

קרן ברק: אני לא מצליחה להבין את זה.

עודד פורר: כמה עסקים קטנים את מכירה שחיים במשטר תכנון?

קרן ברק: אני אומרת לך את הפן הזה, שההתייחסות לחקלאות במדינת ישראל - המשרוקית יכולה לתפוס אותי, לא יכולה לתפוס אותי, איך שהם רוצים - לא שונה מהרבה מאוד מקומות בעולם.

קרן ברק: נותנים הגנות כי מבינים שזה האינטרס הלאומי של המדינה.

קרן ברק: קשה לי לשכנע אותך במשהו שהוא כל כך מובן מאליו.

קרן ברק: החקלאות היא גם שמירה על גבולות מדינת ישראל.

עודד פורר: את לא צריכה לשכנע אותי.

עודד פורר: אני שם.

קרן ברק: היא גם אירוע ירוק לחלוטין.

קרן ברק: זה בכלל צורך לאומי שלנו.

עודד פורר: חד משמעית.

עודד פורר: לכן אנחנו עושים את זה.

קרן ברק: אבל מעבר לכל זה, אלה אנשים שאין להם יכולת לעשות שום דבר אחר והם מתפרנסים מזה בכבוד ותן להם להמשיך את זה ולהעביר מאבא לבן.

עודד פורר: למה הפכת אותם לכאלה שאין להם יכולת לעשות יכולת לעשות משהו אחר?

מיכאל ביטון: ביקשתי שחברי הכנסת ידברו שתיים-שלוש דקות.

מיכאל ביטון: נירה שפק, בבקשה.

נירה שפק: אני רוצה להגיד משהו מבחינת מה שהיה קודם בדיון.

נירה שפק: בסוף אי אפשר לנתק את הדיון בתקנות מהדיון על הרפורמה.

נירה שפק: כולם באים לכאן טעונים וחשוב לשים את זה ולמצוא את קו האמצע כי אין ברירה אחרת.

נירה שפק: אני חושבת שכדי לפתור את הבעיה הזאת צריך פתרון שבין מכסה לבין יבוא.

נירה שפק: אני לא יודעת לשבת עכשיו ולעשות משא ומתן כאן אבל צריך להגדיר גם וגם.

נירה שפק: אני אסיים בזה כי אני חושבת שלחברי רם בן רק יש הצעה שמקובלת עלי.

מיכאל ביטון: תודה על הקיצור בדברים.

נירה שפק: זה לא קורה כל יום.

מיכאל ביטון: רם, בבקשה.

רם בן ברק: אין הרבה הזדמנויות שאני מזדהה עם קרן ברק אבל הפעם אני כמעט חותם על כל מילה שהיא אמרה.

רם בן ברק: לנו יש אחריות.

רם בן ברק: יש לנו אחריות קודם כל למשק המשפחתי.

רם בן ברק: אני עשיתי טיול סוסים בבולגריה לפני כשנתיים, קצת לפני הקורונה.

רם בן ברק: טיול סוסים.

רם בן ברק: רכבנו בתוך היערות בין כל מיני כפרים.

רם בן ברק: הכפרים כולם היו נטושים, נטושים לחלוטין כמו הכפרים של רוחות רפאים למעט פה ושם איזה מקום בו ישב זוג זקנים בפתח הבית והתחממו בשמש.

רם בן ברק: את כל השדות עיבדו אוליגרכי רוסים שהשתלטו על כל השדות.

רם בן ברק: אנחנו לא יכולים להרשות לעצמנו במדינת ישראל את הלוקסוס הזה שכולם יגורו בתל אביב ואנחנו רוצים לפזר את האוכלוסייה ורוצים שהם יגורו בפריפריה, בבקעה, בערבה, על גבול הצפון ויתפרנסו בכבוד.

רם בן ברק: אף אחד לא רוצה לקבל מהביטוח הלאומי כסף.

רם בן ברק: שמעתי כמה פעמים בשבועות האחרונים שאומרים לי שטויות, 250 מפטמות, אז אנחנו נפצה אותם בכסף.

רם בן ברק: לא.

רם בן ברק: אנשים רוצים להתפרנס מהלול שלהם.

עודד פורר: איך הגעת עכשיו למפטמות?

רם בן ברק: זה היה בהקשר אחר.

רם בן ברק: עכשיו אנחנו מדברים על ביצים.

רם בן ברק: אותו דבר החקלאים.

רם בן ברק: הם לא רוצים לקבל ביטוח לאומי אלא הם רוצים לגדל את ה-2,500 תרנגולות שלהם כן בצורה נכונה, כן בלולי מעוף, כן מחוץ לישוב וכן עם כל הפרמטרים הווטרינריים.

רם בן ברק: להביא בתקנות האלה עליהן אנחנו מדברים ולהכניס את 400 המכסות האלה, זה אומר לבטל את התכנון בדלת האחורית וזה לא יתכן.

רם בן ברק: גם אי אפשר לנתק את הדיון הזה מהרפורמה שמדברים עליה ועליה אנחנו נמצאים כרגע במשא ומתן.

רם בן ברק: היא חלק מאותה רפורמה.

רם בן ברק: אני חושב שאם רוצים לבטל את התכנון, זה תהליך ארוך מאוד מאוד שמבטיח את הפרנסה של התושבים ושל המגדלים בצפון ובכל.

רם בן ברק: אגב, לא רק בצפון.

רם בן ברק: אפשר לגדל תרנגולות גם במרכז ולא רק בצפון.

רם בן ברק: אתה יכול להגיד שמהיום והלאה הגידול הטבעי הולך לשוק חופשי, או ליבוא או לשוק חופשי.

רם בן ברק: שנית, אתה יכול לתת אפשרות למגדל קטן שיש לו לול קטן ליד הבית ולרכוש ממנו את המכסה ולהביא גם אותה לשוק החופשי.

רם בן ברק: אם הוא ירצה, הוא יצא החוצה ויבנה לול חדש, וא9ם הוא ירצה, הוא יקבל את ההצעה של המדינה והמדינה תרכוש ממנו את המכסה.

רם בן ברק: את המכסות האלה קנו בכסף.

רם בן ברק: לכן אני חושב שהתהליך הנכון בכלל, להתגבר על החוסר ביבוא, צריך עכשיו, במקום לבזבז את הזמן בדיונים, לשלוח את האנשים שלך לכל מיני מקומות בעולם שיש שם ביצים ברמה בריאותית נכונה ולהתחיל לעשות חוזה יבוא אם אתם צופים שיהיה מחסור בביצים בפסח.

רם בן ברק: שנית, לקבל החלטה שמהיום והלאה כל הגידול העתידי הולך לשוק החופשי, כל מכסה שנמכרת הולכת לשוק החופשי ובצורה כזאת תוך 10, 20 שנים יבוטל התכנון תוך כדי זה שאנחנו מאפשרים לחקלאים שנשארו בשוק הזה להתמודד גם בשוק החופשי.

רם בן ברק: לדעתי זאת הדרך הנכונה להסתכל על הדבר הזה גם בהיבט של הרפורמה שרוצים לעשות בענף וגם להיות הגון עם החקלאים שהרבה מאוד שנים יושבים שם ומחזיקים לנו גם את הגבול הצפוני וגם בכלל מספקים ביצים במשך כל השנה, ביצים טריות, למדינת ישראל.

רם בן ברק: כך צריך גם להימשך.

מיכאל ביטון: תודה.

מיכאל ביטון: בין הישיבות הספקנו להתכנס עם השר ונציגי המגדלים.

מיכאל ביטון: עוד לא התחלנו אפשרות לגישור ולמשא ומתן אבל אני ממש מאמין וחושב שאפשר להגיע להסכמות.

מיכאל ביטון: אני גם מבקש מכם, כל אחד, לבוא גמיש ויצירתי .

מיכאל ביטון: ננסה לקבוע עוד פגישות בהובלתנו כי אין גם הרבה זמן.

מיכאל ביטון: לכנסת יש את סדר היום שלה, ביום חמישי לא נוכל לקיים ישיבת ועדה כי יהיו הצבעות אחרות וגם במליאה.

קרן ברק: ביום חמישי?

מיכאל ביטון: כנראה במליאה יש הצבעות.

רם בן ברק: תלוי באופוזיציה.

מיכאל ביטון: בסדר, לא נפתח את זה לדיון אבל יש סיכוי כזה שאנחנו נגררים ליום חמישי במליאה ואז בעצם נשאר לי רק את מחר להביא את התקנות האלה ולאשר אותן.

מיכאל ביטון: לכן הלילה הזה, ככל שתסכימו, הוא יהיה ליל משא ומתן, אפשר קצר ויעיל, להביא נוסח של תקנות בסוגיית ההטלה.

מיכאל ביטון: אנחנו נפגשים ונתחיל את התהליך הזה ונאיץ אותו.

מיכאל ביטון: ננסה אפילו הלילה, אם כולם יבואו ברצון טוב, לגבש הסכמות על תקנות ההטלה.

מיכאל ביטון: לא נצליח לגבש הלילה הסכמות על כלל הרפורמות בחקלאות אבל לפחות צעד בונה אמון ראשון ומיד כניסה לרפורמה בחקלאות שגם כאן

מיכאל ביטון: אני קורא לצדדים לעשות אותה בהסכמה.

מיכאל ביטון: אלון שוסטר, בבקשה.

אלון שוסטר: תודה.

אלון שוסטר: כבוד היושב ראש, הערה ראשונה לידידי שר החקלאות.

אלון שוסטר: הזכרת את החלטת הממשלה לביטול התכנון.

אלון שוסטר: אכן, היא הייתה חלק מהחלטה שלמה שהתקוממנו כנגדה והביצוע שלה הותנה על ידי שר האוצר ועל ידך בהבטחה מפורשת לראשי הקואליציה שהביצוע או ההחלטה הקונקרטית, היישום, יבוא אך ורק בהסכמה עם החקלאים.

אלון שוסטר: לכן להיתלות בהחלטת ממשלה, זה לא לעניין.

עודד פורר: אתה טועה, אבל לא ננהל את הדיון עכשיו.

אלון שוסטר: אנחנו פועלים תחת ההנחה שאמרתי כרגע שהיא הנחת יסוד, מושכל יסוד שעל בסיסו אני מניח שניפגש גם בהמשך.

אלון שוסטר: העמדה של ושל סיעת כחול לבן בהקשר למה שקורה כאן כרגע היא שאנחנו בעצם נמצאים בעיצומו של מהלך של משא ומתן בין החקלאים למשרד שסוף סוף החל, וכפי שהמשרד נקט בצעד חד צדדי בתחום הצומח, המשרד בפועל מביא כרגע תקנות שהמשמעות שלהן היא שינוי מהותי של המדיניות הנוהגת – שכמובן אפשר לשנות אותה – וזה שינוי גם של ליבת החוק הקיים, של מועצת לול שפועלת תחת החוק הזה, שעוד לא שונה.

אלון שוסטר: בפועל מה שמובא אלה תקנות שמפוררות את התכנון במתכונת המקובלת וזה יפורר את התכנון לא בעוד שבע שנים או 15 או 20 שנים כמו שהיה בסיס המשא לפני התקציב וגם צריך להימשך כרגע, אלא כאן ועכשיו.

אלון שוסטר: זה מהלך שבעיניי הוא לא הגון פוליטית בתוך הקואליציה, הוא לא נכון מבחינת התהליך, הוא פסול מבחינת התהליך כפי שקבענו אותו – עיין ערך הסכמה – ולדעתי הוא גם בעייתי מקצועית אבל זה לצערי כרגע משני.

עודד פורר: למרות שאמרת שזה בעייתי מקצועית, ואולי הבעיה.

אלון שוסטר: אני שם דגש כרגע על התהליך ועל ההוגנות בתהליך.

אלון שוסטר: התקנות היחידות שניתן כרגע לאשר בהוגנות, במהלך המשא ומתן על מבנה הענף הן הגדלה מינורית של המכסות עבור ישראלים והגדלת הייבוא בהתאם לצורך האמיתי.

אלון שוסטר: איך וכמה צריך לעשות בהידברות עם מועצת הלול.

אלון שוסטר: אגב, מועצת הלול היא לא אויב.

אלון שוסטר: היא מנוהלת על ידי משרד החקלאות, גורמים נוספים והמגדלים.

אלון שוסטר: זה בשום אופן לא חד צדדי.

אלון שוסטר: כל מה ששמעתי לגבי שפעת העופות, מבחינתי זאת הסטה ועקיפת סוגיית המשא ומתן.

אלון שוסטר: הדיון הוא מעניין, חשוב אבל לא רלוונטי כעת.

אלון שוסטר: אני מגבה מאוד את הדברים שאמר היושב ראש.

אלון שוסטר: זה מה שצריך לעשות.

מיכאל ביטון: תודה סגן השר.

מיכאל ביטון: חברת הכנסת אורלי לוי אבקסיס.

אורלי לוי אבקסיס: תודה רבה לך אדוני היושב ראש.

אורלי לוי אבקסיס: אנחנו דנים כאן בנושא שהוא לא רק פת לחמם ופרנסתם של כאלפיים משפחות שמיישבות את גבול הצפון.

אורלי לוי אבקסיס: כשאנחנו מדברים על אותם אנשים, אנחנו לפעמים מבינים שאין כל כך רציונל ליישב את הפריפריה כאשר מדובר בנושאים שלפעמים הם לא רק נשכחים מהעין אלא גם מלב.

אורלי לוי אבקסיס: כשאני מדברת על כך שנשכחו ובאמת לבי עם אותן משפחות, אנחנו צריכים לזכור שלא מזמן המדינה עודדה אותם להשקיע כסף בשינוי הלולים, בשינוי כל מה שקשור בתהליך של הגידול.

אורלי לוי אבקסיס: עד שמגיעה ביצה, הרי קודמת לכך התרנגולת, לפחות כך זה במקרה הזה.

אורלי לוי אבקסיס: הנושא הזה הוזנח.

מיכאל ביטון: והלול, התשתית שהשקיעו בה.

אורלי לוי אבקסיס: בדיוק.

אורלי לוי אבקסיס: כשאנחנו מגיעים לביצה, זה בעצם סוף התהליך.

אורלי לוי אבקסיס: אני מבינה את הרצון להוריד את יוקר המחיה.

אורלי לוי אבקסיס: הבעיה שלי באירוע הזה היא שאנחנו יכולים לאבד כאן שני דברים.

אורלי לוי אבקסיס: הדבר האחד, את אותם מפרנסים שהגיע הרגע שבו הם יגידו שלא רק הם עוזבים את התחום, אלא לצערי הרב, גם אם הם יבחרו לעזוב את התחום, הם יישארו עם חובות עצומים כי המדינה שכנעה ועודדה אותם לקחת הלוואות כדי לשדרג את הלולים והיום, עם ההכפלה המטורפת הזאת של המכסות שאנחנו מדברים על יבוא של הביצים, אנחנו מבינים שיש כאן אירוע שהוא בעייתי.

אורלי לוי אבקסיס: הוא בעייתי משום שאנחנו לא נבטיח את הורדת המחיר לצרכן הסופי אם המתווכים והיבואנים באמצע ידפקו פערי תיווך.

אורלי לוי אבקסיס: אנחנו מכירים את זה בגידולי הפירות והירקות ואנחנו נראה את זה גם כאן.

אורלי לוי אבקסיס: מצד אחד אנחנו כנראה נאבד את הביטחון התזונתי של המדינה, ומאידך ניתן את היכולת שלנו להאכיל את הפיות במדינה בידיים של אנשים שבחלקם אולי אפילו גם מחרימים את מדינת ישראל בנושאים כאלו ואחרים.

יעקב מרגי: יושב ראש הכנסת הודיע לי שהדיון יתחדש רק ב-16:00.

מיכאל ביטון: ב-15:45.

יעקב מרגי: הוא כתב לי ב-16:00.

יעקב מרגי: אתם רוצים לראות את זה כתוב?

אורלי לוי אבקסיס: גם אותי לא עדכנו והלכתי למליאה.

קרן ברק: אתה יודע את דעתי על יושב ראש הכנסת.

מיכאל ביטון: ברוך הבא מרגי.

אורלי לוי אבקסיס: אני חושבת שהעלות הסופית לצרכן, לא רק שהיא לא תרד אלא בפועל זה יביא לפגיעה קשה בענף ההטלה הישראלי.

אורלי לוי אבקסיס: הוא יפגע בלולים הישראלים ובמאות משפחות.

אורלי לוי אבקסיס: נושא נוסף שאני רוצה לדבר בו זאת הצביעות.

אורלי לוי אבקסיס: כולם מדברים כאן על הנושא של הכלובים.

אורלי לוי אבקסיס: חבר'ה, שחלילה ל תהיה הבנה כאילו אני מזלזלת בנושא הזה.

אורלי לוי אבקסיס: אדרבה ואדרבה.

אורלי לוי אבקסיס: אנחנו רוצים להבטיח את כל הנושא של צער בעלי חיים, לדאוג שלא יאונה להם עוול בעיקר כמי שהיא בן אדם מסורתי ואנחנו יודעים שצער בעלי חיים זה אפילו עד לשחיטה ושאותו בעל חיים לא ירגיש בלחץ עד כמה שאפשר.

אורלי לוי אבקסיס: אבל כאשר אנחנו מדברים על זה, אנחנו מבינים שהביצים שאנחנו נייבא, אף אחד לא בודק אם גידלו את המטילות בכלובים או לא.

אורלי לוי אבקסיס: זאת אומרת, אנחנו מבקשים מהמגדלים בארץ לעמוד בתנאים מסוימים שאם לא כן – אמר כאן השר – ייסגרו לולים נוספים פרט לעניין של שפעת העופות אלא בגלל תנאים כאלה ואחרים.

אורלי לוי אבקסיס: בגלל תנאים סניטרים כאלה ואחרים.

אורלי לוי אבקסיס: אני בעד כל הנושא של צער בעלי חיים, הנושא של הסניטריה וכדומה, אבל הביצים שנייבא לכאן, מאיפה הן יגיעו?

אורלי לוי אבקסיס: הן לא יגיעו מלולים עם כלובים?

יסמין פרידמן: יש דיבור על כך שייבאו רק מלולים ללא כלובים.

אורלי לוי אבקסיס: זה לא נכון.

אורלי לוי אבקסיס: אף אחד לא בודק את זה.

אורלי לוי אבקסיס: אני גם ביררתי.

מיכאל ביטון: אורלי, נא לסיים.

אורלי לוי אבקסיס: לא יכול להיות שמצד אחד במדינה מעודדים בשנה מסוימת את המשפחות האלו להיכנס להרפתקה כלכלית מטורפת וסיכון כל מה שהם עמלו עליו אי פעם ולהגיד להן שיישארו בענף מטעמים של ציונות.

אורלי לוי אבקסיס: עם זה לא הולכים למכולת וכאן אני באמת באה ודורשת שיבואו בתום לב, ישבו עם אותם אנשים, עם אותם מגדלים ויגיעו למשהו שיש בו היגיון, אבל לפי מה אני מבינה לא היה משא ומתן אמיתי.

אורלי לוי אבקסיס: היו שיחות, היו בעיקר ויכוחים, ואף אחד לא הציע הצעה.

מיכאל ביטון: הלילה אנחנו נאיץ את המשא ומתן.

אורלי לוי אבקסיס: אני רוצה להגיד לך שמהחומר שהגיע אלי, יש בו גם הרבה מאוד שכל ישר, יש בו הבנה של הנושא של צער בעלי חיים ויש כאן רצון להגיע להסדר של חמש שנים בו גם המגדלים מצמצמים את הסיכון הכלכלי שלהם ומאידך מבטיחים שיש תוצרת שמסופקת בהתאם לביקוש גם על ידי החקלאים.

אורלי לוי אבקסיס: אני חוששת שכאשר אנחנו נסיר את המסים על היבוא, נאבד הכנסות למדינה, נאבד את היכולת שלנו להבטיח מה באמת מגיע לצרכן הסופי מבחינת האיכות של התוצרת ובשורה התחתונה השארנו אותם עם חובות עתק שיעברו לדורות הבאים והם אלה שיצטרכו לשלם.

מיכאל ביטון: תודה רבה חברת הכנסת אורלי לוי.

מיכאל ביטון: חבר הכנסת יעקב מרגי, אחריו יאיר גולן, לימור מגן תלם.

מיכאל ביטון: אחריהם דוקטור תמיר גושן מנהל השירותים הווטרינריים במשרד החקלאות.

יעקב מרגי: תודה רבה אדוני היושב ראש.

יעקב מרגי: אני מתנצל על ההתפרצות שלי בדיון הקודם.

יעקב מרגי: היא קרתה כי לא יכולתי לסבול את הפגיעה והזלזול בכנסת בצורה מחפירה על ידי הממשלה.

יעקב מרגי: אני מתפלא על הייעוץ המשפטי שאפשר לך – יכול להיות שהוא לא אפשר לך ולא שמעתם לו – כי אין מציאות כזו ולא קרתה בהיסטוריה שלי כיושב ראש ועדה, שיוזמן דיון כאשר התקנות לא מודפסות ואף אחד מחברי הכנסת לא יודע עליהן עד הבוקר.

יעקב מרגי: זילות של הממשלה בכנסת.

יעקב מרגי: אומרים לי שבתזכיר החוק פורסמו דברי ההסבר.

יעקב מרגי: אנחנו לא זכאים לדברי הסבר בתקנות?

יעקב מרגי: יושב השר, ואני מכבד אותו, נותן את כל הנאום למה להביא לנו לכאן מכסות שוד של הקופה הציבורית, לחלק אותן בצורה לא מאוזנת לגוש אחד, למקום אחד.

יעקב מרגי: עם כל הכבוד, שייקחו את דברי הימים, את הפרוטוקולים של הכנסת הזו, את הנימוקים גם של הווטרינרים, פתאום הצפה כזו של ביצים במשק הישראלי לא מהווה סכנה.

יעקב מרגי: אני רוצה לדעת אם היה אי פעם שממשלה מקבלת החלטה לחלק מכסה שזה כסף בלי לבדוק אם יש יכולת קיבול בלולים במדינת ישראל ותוך כמה זמן אלא אם כן יש כאן מזימה שהשר ומשרדו יודעים לאן המכסות האלה מיועדות.

יעקב מרגי: סליחה שאני מדבר בטונים כאלה.

יעקב מרגי: זה לא מה שרציתי לומר בדיון הענייני הזה אבל לאן שמובילים את זה, יש גבול איך אפשר.

יעקב מרגי: שר יכול לקיים את המדיניות שלו, יש לו רוב פרלמנטרי, שיעשה את זה אבל תעשה את זה מכובד.

יעקב מרגי: לי לא הובטח שהרפורמה לא תקודם.

יעקב מרגי: יש חברי כנסת בקואליציה שהובטחו להם שהרפורמה תהיה בהידברות, שיתבעו את עלבונם.

יעקב מרגי: אני תובע את עלבונה של הכנסת.

יעקב מרגי: אני ניהלתי כאן ואחרי מלחמת עולם אישרנו מכסות.

יעקב מרגי: כמה מכסות אושרו?

עודד פורר: 170.

יעקב מרגי: 170 מכסות חדשות.

יעקב מרגי: הייתה כאן מלחמת עולם.

יעקב מרגי: פתאום 785 מכסות במכה אחת?

מיכאל ביטון: רק לחדד לך את הסיטואציה בה אנחנו נמצאים.

מיכאל ביטון: הדיון הזה במהותו לא יכול היה להיות דיון על תקנות ההטלה כי החומר לא הונח.

מיכאל ביטון: ראינו את הנולד ואמרנו שנעשה דיון כללי על מדיניות.

מיכאל ביטון: אם הקדוש ברוך הוא יברך אותנו ויהיה נוסח, נוסיף לדיון את הנושא של התקנות והבוקר הוספנו לדיון את הנושא של התקנות.

עודד פורר: בבוקר הייתה ברכה.

מיכאל ביטון: כן.

מיכאל ביטון: עוד לא.

מיכאל ביטון: ברכה חלקית.

יעקב מרגי: זאת זילות של הכנסת.

יעקב מרגי: זיהום של תהליכי החקיקה בכנסת.

מיכאל ביטון: זילות הכנסת, דיברנו עליה ודנו בה בראשית הדברים והדבר הזה לא יעבור לסדר היום.

מיכאל ביטון: ביקשנו הסברים גם מהשר וגם מהמנכ"לית שלו.

יעקב מרגי: מעבר למה שאמרתי, אני לא רוצה להוסיף.

יעקב מרגי: תודה.

אורלי לוי אבקסיס: הם חושבים שהוועדה שלך היא חותמת גומי?

מיכאל ביטון: לא.

מיכאל ביטון: לא חותמת.

מיכאל ביטון: אני אגיד לך למה עשינו את זה.

מיכאל ביטון: אם ב-30 בדצמבר לא יהיו תקנות, יצרנו ואקום.

מיכאל ביטון: האינטרס של מדינת ישראל הוא רציפות.

אורלי לוי אבקסיס: אני לא מדברת על זה.

מיכאל ביטון: רגע.

מיכאל ביטון: אני אומר למה עשיתי את זה.

מיכאל ביטון: למה בכל זאת קבעתי דיון.

מיכאל ביטון: אני רציתי רציפות והמשכיות ואני יודע את המאפיינים של הסיטואציה.

מיכאל ביטון: לפעמים במשאים ומתנים כולם מגיעים לקצה ופתאום מוכנים להתפשר.

מיכאל ביטון: אמרתי שאני אשים מועד.

מיכאל ביטון: אם אני אצליח לגשר, טוב, ואם לא - יהיה ואקום חקיקתי ויצטרכו חקיקה ראשית, כולם יריבו, ויהיה משבר קואליציוני.

מיכאל ביטון: האירוע של החקלאות יהיה משבר קואליציוני.

מיכאל ביטון: מי שלא מבין את זה, לא רואה את הנולד.

אורלי לוי אבקסיס: אני לא מבינה למה הממשלה הזאת לא תמכה בפיקוח על פערי תיווך.

מיכאל ביטון: רגע.

מיכאל ביטון: מי שלא מבין את ההערה הזאת, אני אומר שניסינו להימנע מהמתיחות הזאת בתוך הקואליציה אבל הנושא הזה כל כך רגיש וציינתי שכמעט כל סיעות הבית התבטאו ברגישות של הנושא הזה.

יעקב מרגי: להשלים מה שרציתי לומר.

יעקב מרגי: למהות.

מיכאל ביטון: אחרי שקצת הרגעתי אותך, עכשיו אתה זוכר מה רצית לומר.

יעקב מרגי: לא.

יעקב מרגי: אני זכרתי.

יעקב מרגי: כשהכול מתנהל עקום, מה תוכיח?

יעקב מרגי: אני הולך לומר – ואני אומר את זה לטובת המגדלים – שאנחנו מדינה ומדינה מתנהלת אחרת.

יעקב מרגי: היא לא מתנהלת כמו מאפיה.

יעקב מרגי: למגדלים יש הסתמכות משפטית.

יעקב מרגי: הם השקיעו בלולי סוללה ומה יקרה אם משרד החקלאות – וזה המשרד שמייצג אותם – לא מבין את הצורך להוציא את הלולים לאזורי הגידול וללולי חופש ולממן את זה?

יעקב מרגי: אני לא מבין למה מתמהמהים.

יעקב מרגי: למה לא לממן את זה?

יעקב מרגי: תבואו תגידו שהחלטתם לחסל את הענף, נסתמך על מדינות אחרות זרות.

קרן ברק: דרך אגב, הם אמרו.

יעקב מרגי: בואו נחסל את הענף.

יעקב מרגי: אני חושב שהממשלה צריכה לממן את המעבר ללולי חופש.

קרן ברק: נכון.

קרן ברק: הממשלה אמרה בעבר - - -

מיכאל ביטון: קרן, את בקריה שנייה.

יעקב מרגי: משפט אחרון.

יעקב מרגי: שפעת העופות קרתה, כנראה תקרה ותהיה גם בשנים הבאות, גם אם נהיה עם לולי חופש.

יעקב מרגי: אני מכיר את הסוגיה הזאת של המחלות.

יעקב מרגי: נכון, צריך לגמור את לולי הסוללה, אבל שהמדינה תממן ותפצה את המגדלים.

מיכאל ביטון: עם ידיעה מראש מה קורה 10 שנים קדימה ולא התגוששות כל שנה על תקנות.

מיכאל ביטון: זאת הבעיה כאן בסיפור.

קרן ברק: כל שנה.

מיכאל ביטון: זאת אי הוודאות.

מיכאל ביטון: יאיר גולן, בבקשה.

יאיר גולן: אדוני היושב ראש, אנחנו שמנו לפנינו יעד קשה להשגה אך לגמרי אפשרי - חקלאות טובה יותר, יצרנית יותר והורדת המחירים לצרכן.

יאיר גולן: מכיוון שאנחנו נמצאים במציאות שיש בה פערים לא מבוטלים, זה יכול להיעשות רק כמהלך מתוכנן, פרוס לאורך זמן, במסגרתו נצליח להשיג את היעד.

יאיר גולן: אין דרך אחרת.

יאיר גולן: למען האמת, לא רק שאין דרך אחרת אלא גם אין באמת דחיפות.

יאיר גולן: כאשר בודקים את מחירי התוצרת החקלאית והשפעתה על יוקר המחיה, ההשפעה היא זניחה.

יאיר גולן: האחוזים הם בודדים.

יאיר גולן: הדברים המרכזיים ביוקר המחייה, אני לא צריך לספר לך אדוני היושב ראש, הם הנושא של דיור ותחבורה.

יאיר גולן: מי שרוצה באמת לגעת ביוקר המחיה, אלה הנושאים שבהם צריך לטפל, באבנים הגדולות.

יאיר גולן: לכן אני מציע שהסיכום של הדיון הזה ידבר על תהליך סדור, מתוכנן היטב שמנסים במסגרתו לצמצם את אי הוודאות, להקנות לאנשים שעובדים הכי קשה – החקלאים עצמם – את מרב הוודאות שהרפורמה אכן תצליח, לתת את הביטחונות הראויים מטעם המדינה ולעשות את הדברים מתוך הגעה לסיכומים חיוביים.

יאיר גולן: הרפורמה נדרשת.

יאיר גולן: נדמה לי – לפחות בשיחות שאני ניהלתי עם חקלאים – שהחקלאים מבינים את זה.

יאיר גולן: ארגוני החקלאים מבינים את זה ורוצים את זה.

יאיר גולן: לכן כל מה שצריך זה לשבת יחדיו ולא שעה פה או שעה שם, אלא אם צריך, לשבת במשך שבוע שלם עד שיצא עשן לבן, להביא סיכום חיובי ולברך על המוגמר.

מיכאל ביטון: תודה רבה גם על הדברים וגם על אורכם.

מיכאל ביטון: לימור מגן תלם, בבקשה.

לימור מגן תלם: אני אומר בקצרה אדוני היושב ראש.

לימור מגן תלם: אני שומעת כאן את ההתנגדויות ואת ההתייחסויות אבל לצערי רובן לא לגופו של עניין.

לימור מגן תלם: אין למעשה התייחסות לשאלה איך פותרים את המחסור בביצים, ויש מחסור.

מיכאל ביטון: חברים, אני לא רוצה להוציא חברי כנסת.

מיכאל ביטון: הדיון הזה טעון ואמרתי שבלי כל הערות ביניים.

מיכאל ביטון: כלום, אפס הערות.

מיכאל ביטון: כל חבר כנסת ישלים את דבריו ללא הפרעות גם אם הדעות לא מקובלות.

לימור מגן תלם: תודה אדוני היושב ראש.

לימור מגן תלם: בקצרה אני אומרת שאסור לנו להשלים עם המצב הזה של המחסור בביצים ואני רק רוצה לומר שאנחנו נציגי ציבור והתפקיד שלנו הוא לייצג את האינטרס של כלל הציבור, כמובן שמתוך דאגה לסקטור ספציפי שאנחנו לא רוצים שענף כלשהו יקרוס אבל עדיין התפקיד שלנו הוא לדאוג לכלל הציבור, לייצג את האינטרס הציבורי ולפתור את המחסור הזה.

מיכאל ביטון: תודה רבה חבר הכנסת רם שפע ואחריו מנהל השירותים הווטרינריים במשרד החקלאות.

רם שפע: אני מוכן שהוא ידבר לפני.

מיכאל ביטון: בסדר.

מיכאל ביטון: בבקשה.

מיכאל ביטון: דוקטור תמיר גושן.

תמיר גושן: צוהריים טובים.

תמיר גושן: אני רוצה לומר שבחודש מארס אנחנו מגיעים לאבן הדרך הבאה באיגרת מנהל השירותים הווטרינריים שיצאה באוקטובר 2019, ובניגוד למה שנאמר כאן גם בסימוכין לאיגרת מופיע שהיא התבססה על הסכמות, על מתווה הסכמות, שנערך עם החקלאים - אגב, אבני הדרך עם החקלאים – לשדרוג ענף ההטלה.

תמיר גושן: בחודש מארס לולים שלא עומדים בדרישות של השירותים הווטרינריים – במאמר מוסגר, היום זה 93 מהלולים במדינת ישראל –

קריאה: אתה מדבר על הסכם 2018.

תמיר גושן: 2019.

תמיר גושן: ב-2019 זה יצא.

תמיר גושן: 30 ביולי.

תמיר גושן: היה מתווה שסוכם עם חבר הכנסת ניר ברקת והוא נחתם ב-30 ביולי 2019 והוא אחד מהסימוכין לדברים.

תמיר גושן: אני רוצה לומר שגם חברת הכנסת ברק וגם חבר הכנסת שוסטר, עוד לפני שהיה שר החקלאות, וחברי כנסת נוספים מהלובי החקלאי, נפגשו עם דוקטור רם כץ ואתי.

קרן ברק: רגע, תעצור.

קרן ברק: אין דבר כזה לובי חקלאי.

קרן ברק: יש שדולת החקלאות.

קרן ברק: אנחנו לא לוביסטים.

תמיר גושן: סליחה.

נירה שפק: זאת אותה מילה.

מיכאל ביטון: אני אפילו לא הספקתי להעיר לה על ההערה.

מיכאל ביטון: נירה וקרן, שקט בבקשה.

תמיר גושן: אני מצטער שנכשלתי בלשוני.

מיכאל ביטון: אדוני, בבקשה דבר לגופו של הנושא עליו אתה אמון.

תמיר גושן: נפגשנו בשיחת זום ופרסנו את הדאגות שלנו עוד טרם הרכבת הממשלה הקודמת.

תמיר גושן: פרסנו אז את חוסר היכולת שלנו לשלוט בהתפשטות מחלות מדבקות בשלוחת ההטלה והעוף.

תמיר גושן: האיגרת שיצאה מגדירה את לוחות הזמנים ובמהלך השנה הקרובה, מחודש מארס הקרוב, עומדות להיעלם 2.2 מיליון מטילות במדינת ישראל שאין להן מקום היום, אין יתירות בלולים שעומדים בדרישות הווטרינריות.

תמיר גושן: 2.2 מיליון מטילות בהדרגה ייעלמו מהלולים.

תמיר גושן: אין מקום לייצר את הביצים האלה בלולים הקיימים במדינת ישראל בתנאי בטיחות ביולוגית.

תמיר גושן: היום, בשעה זאת שאנחנו מדברים, במרגליות מתמודדים עם הלולים בחווה שנדבקה ככל הנראה מהחוות האחרות במרגליות.

תמיר גושן: אני רוצה להגיד שאנחנו עדיין לא יודעים מה קורה מסביב.

תמיר גושן: מנהל החוות הללו גר בעלמה.

תמיר גושן: למרבה המזל לו ולבני משפחתו אין לולים אבל היה והנגיף יגיע לעלמה, אנחנו נכנסים לתרחיש שתרגלנו אותו בתרגיל מפקדות שהיה במועצה אזורית מרום גליל לפני שלוש שנים, ובתרחיש הזה הגענו בסופו של דבר, במשחק מלחמה, לפינוי יישובים.

תמיר גושן: כאשר כתבנו ודיברנו על פינוי יישובים, זה היה על סמך התוצאות של התרגיל הזה.

תמיר גושן: זה הנושא שמלבין את שערי ומוריד שעות שינה מהמעט שיש לי.

תמיר גושן: שפעת העופות, כפי שאמר חבר הכנסת מרגי והזכיר מוטי אלקבץ, היא תופעה שלא מוגבלת לישראל.

תמיר גושן: היום באירופה, נכון ללפני שלושה ימים, יש מעל אלף מוקדים של שפעת העופות – H5N1 - ואני מזכיר לכם שהיא מדבקת גם לבני אדם.

תמיר גושן: החשש הגדול ותסריט הייחוס לפנדמיה טרם הקורונה היה תמיד שפעת עופות.

תמיר גושן: היה וחס וחלילה הנגיף הזה ילמד להדביק מאדם לאדם – ועד היום מעל 800 מקרים שהיו, היו תמיד הדבק מעוף עם 3 אחוזים תמותה - היה והנגיף הזה יעבור מוטציה או תיעשה איזושהי הכלאה עם נגיף שפעת הומנית, אנחנו בסרט אחר לגמרי, ראו השפעת הספרדית של תחילת המאה ה-20.

תמיר גושן: לכן אנשים שמטפלים היום בלולים מקבלים תרופה למניעת התפתחות הנגיף בגופם – טמיפלו – ואני מקווה מאוד התרופה הזאת באמת תעזור וחס וחלילה שלא יהיה לנו מישהו שייפגע מהשפעת.

תמיר גושן: אנחנו לא יכולים להמשיך עם המצב הנוכחי ולכן היציאה של המטילות תוביל למחסור בייצור המקומי.

תמיר גושן: צריך למצוא דרך לאפשר בנייה של לולים חליפיים.

קריאה: מה שתיארת עכשיו לא היה נכון לפני שנה, לפני שנתיים ולפני שלוש שנים?

תמיר גושן: היה נכון לפני 15 שנים ויש תכניות של הכנסת שיצאו ולא בוצעו.

תמיר גושן: עד עכשיו התכניות האלה לא בוצעו וכל פעם שדיברו על כך ששפעת עופות תגיע ללולי הטלה, אמרו לי שאני – סליחה שאני מצטט אבל אמרו לי באלה המילים – מבלבל את המוח, זה לא יקרה.

תמיר גושן: הנה, קרה במרגליות ואנחנו לא יודעים לאן זה יתפתח.

עודד פורר: חשוב שהוא יגיד מה המחסור הצפוי בביצים לפי השירותים הווטרינריים, משרד החקלאות ולא לפי השר עודד פורר.

עודד פורר: חשוב שתשמעו ממנו.

נירה שפק: הוא נתן המון נתונים אבל לא סגר לי אותם.

קריאה: הבעיה היא לא מכסות.

קריאה: הבעיה היא תרנגולות במכסות.

רם בן ברק: מה זה משנה?

רם בן ברק: התחייבות המכסות קיימת והיא יודעת לייצר את הביצים.

רם בן ברק: הבעיה היא שאתם רוצים 800 מכסות נוספות על הקיימות וגם אותן צריך לבנות.

רם בן ברק: במצב חירום תבנו את הלולים באזורי גידול על המכסות הקיימות ונגמר העניין.

מיכאל ביטון: דוקטור גושן, אתה סיימת את דבריך?

נירה שפק: לא.

נירה שפק: הוא לא סגר לנו.

יעקב מרגי: הנחת העבודה של מיליוני ביצים שמפסיקים להטיל ואחר כך מייצרים מכסות חדשות.

תמיר גושן: 2.2 מיליון מטילות במהלך 2022 לא יקבלו - - -

יעקב מרגי: איך?

יעקב מרגי: תסביר לנו .

תמיר גושן: יש היום את המיפוי של כל הלולים במדינת ישראל בשירותים הווטרינריים והסטטוס שלהם בהתאם לאבני הדרך באגרת.

יעקב מרגי: בסדר, אבני הדרך, גם הממשלה הייתה צריכה לתקצב את הבנייה החדשה של אזור הגידול וחוות גידול.

יעקב מרגי: זה לא ירד מהר סיני.

יעקב מרגי: אז דוחים את זה בשנה-שנתיים עד שהאוצר יביא כסף ונבנה לולים חדשים בחוות הגידול.

מיכאל ביטון: אגב, אתם יכולים לעשות את זה באופן שרירותי?

מיכאל ביטון: לסגור לולים?

קריאה: הסמכות היא שלו .

מיכאל ביטון: אתם יכולים לסגור לולים מתי שבא לכם או שאתם צריכים אישור של מישהו?

תמיר גושן: קודם כל, אני רוצה להזכיר כולם שהתנאים קבועים בחקיקה משנת 1981 ועד היום אף אחד לא אכף אותה.

תמיר גושן: בשנת 1981 הייתה לי בר מצווה.

מיכאל ביטון: סימן שמצבנו לא כל כך רע.

נירה שפק: רע מאוד.

מיכאל ביטון: שהבעיות לא נולדו היום.

נירה שפק: זה רע שלא אכפו את זה עד היום.

עודד פורר: מה הפתרון?

עודד פורר: להמשיך?

יעקב מרגי: לא.

יעקב מרגי: תביא כסף.

יעקב מרגי: תילחם ותביא כסף ונבנה לולים חדשים.

קריאה: הייתה אפשרות לגמור עם זה ב-2018.

מיכאל ביטון: אנחנו בעד שינוי ושדרוג ושיפור, אבל אם מישהו מסביר לנו שהמחדל התחיל ב-1981, הוא לא ייגמר פתאום בדצמבר 2021.

מיכאל ביטון: להזנחה יש מחיר.

מיכאל ביטון: להזנחה יש משך.

עודד פורר: התקנות ב-1981 היו כדי למנוע מצבים כפי שאנחנו נתקלים בהם כעבור 40 שנים.

עודד פורר: וראה זה פלא, הגענו למצב הזה.

עודד פורר: אתה אומר שיש חוקים כדי למנוע כל מיני אירועים, לא קיימנו אותם והגענו למצב הזה.

עודד פורר: יש מחסור ואתם אומרים בואו נמשיך.

יעקב מרגי: אין מחסור.

רם בן ברק: אתה צריך להגיד ביושר שאם שר החקלאות היה חותם על הצווים ב-2018, היינו היום בסרט אחר.

יעקב מרגי: המדינה הוקמה לפני חצי שנה בבזל.

יעקב מרגי: ייסדנו את המדינה לפני חצי שנה בבזל.

רם בן ברק: בכפר המכביה.

מיכאל ביטון: הממשלה הזאת קבעה בתוך עצמה שהיא תביא רפורמה של חקלאות בהסכמה.

מיכאל ביטון: זה לא נראה כך.

מיכאל ביטון: אם מביאים בהסכמה, הכול הולך.

מיכאל ביטון: אם זאת לא הסכמה, מלחמות היהודים.

מיכאל ביטון: אם אלה מלחמות היהודים, אז שאף אחד לא יסביר שמה שהוזנח ב-1981 ייפתר תוך חודש.

מיכאל ביטון: זה הסבר לא מתקבל על הדעת.

מיכאל ביטון: אם זה בהסכמה, יש מתווה לפיו 5, 10 שנים, 15 שנים, זה תוך שנתיים הזזה, זה תוך חמש שנים אבל לא הגעתם להסכמה.

מיכאל ביטון: אולי הלילה נגיע לזה.

עודד פורר: שיהיה ברור, הסמכות לקבוע שאי אפשר לאכלס לול בגלל תקנות שירותים ווטרינריים היא של מנהל השירותים הווטרינריים ולא שלי.

עודד פורר: לי אין כוונה לקחת אחריות על זה.

מיכאל ביטון: רם שפע, בבקשה.

מיכאל ביטון: אני עומד על זכותך שתדבר בלי הפרעות.

מיכאל ביטון: מר בן ברק, קריאה שנייה.

מיכאל ביטון: אתה יודע מה זה לקרוא למשנה לראש המוסד לשעבר קריאה שנייה?

רם בן ברק: אבל לא קראת קריאה ראשונה.

מיכאל ביטון: הוא לא שמע את הקריאה הראשונה.

רם שפע: הוא לא היה כאן בשבוע שעבר שלראשונה בחיי, בשלוש שנותיי כאן, גם נקראתי פעם ראשונה וגם באותה דקה נקראתי פעם שלישית והוצאתי מהדיון.

מיכאל ביטון: גם עשית רוויזיה, גם ביטלת וגם התנצלת.

רם בן ברק: אדוני היושב ראש, תשאל אותם אתה איפה הם יגדלו את ה-800 מכסות, באיזה לולים.

מיכאל ביטון: השאלה נשאלה.

מיכאל ביטון: לא יהיו 700 מכסות.

מיכאל ביטון: לא נאשר את זה.

מיכאל ביטון: לא יהיה.

אורלי לוי אבקסיס: בימים שיש מחסור, יש אישורים מיוחדים כמו בתקופת החגים להביא ביצים לצפון.

מיכאל ביטון: ידוע.

מיכאל ביטון: רם שפע ואחריו ענבר בזק שיש לה אישור להיות ב-זום בשל בידוד.

רם שפע: מיכאל, יישר כוח על ניהול הדיון.

רם שפע: אני חושב שאתה אמנם לא באופן רשמי נמצא במפגשים ובשיח של השדולה החקלאית, אבל מבין לעומק את מה שנעשה כאן ואני ממש שמח על כך.

רם שפע: אדוני שר החקלאות והמנכ"לית שאני לא רואה אותה כאן, אני באמת מכבד אתכם ומעריך אתכם מאוד.

רם שפע: אני חושב שיש לכם שנים של עשייה ציבורית נפלאה וקטונתי מלדבר על זה, אבל צריך רגע למסגר את הדיון.

רם שפע: אתם תכננתם באופן מאוד מסודר את זה שאנחנו נגיע לכאן ב-27 בדצמבר ונתחיל להתווכח בינינו על הפרטים של התקנות וזה לא היה אמור להיות כך.

רם שפע: אתם לפני כמה שבועות אמרתם לנו בקולכם: אנחנו לא רוצים להביא את התקנות, אנחנו באמצע המשא ומתן.

רם שפע: אנחנו אמרנו לכם שלהפך, אם אתם במשא ומתן, הדבר המכובד לעשות, כמו שעושים במשא ומתן, משמרים את המציאות, מביאים את התקנות של 2021, מסיימים לעשות את המשא ומתן ואחר כך משנים לפי מה שמגיעים אליו בהסכמות.

רם שפע: אני מחזיר אותנו - כי זה הכי חשוב – למסגרת של הדיון.

רם שפע: אנחנו בעיצומו של המשא ומתן על פניו.

רם שפע: הוא לא מתנהל מספיק טוב, אבל הוא אמור להיות משא ומתן רציני וענייני.

רם שפע: תשבו עם נציגי החקלאים ספציפית בענף ההטלה, תגיעו אתם להסכמות ונאשר את התקנות כפי שהן אמורות להיות.

רם שפע: במקום זה – סליחה – ביזיתם את ועדת הכלכלה ואם היושב ראש לא היה מספיק אחראי כדי לקבוע דיונים ולהגיד לכם שאתם חייבים לבוא לכאן, אז עד היום ב-11:00 בכלל לא היינו מקבלים את התקנות.

רם שפע: אולי ב-11:15 היום בבוקר נשלחו התקנות אלינו כחברי הוועדה.

רם שפע: זה באמת אבסורד גדול.

רם שפע: יושבים אנשים ב-זום ובבית ומרגישים שמשרד החקלאות, במקום להגן עליהם – לא במובן של להגן על המכסות אלא ברמה של התחושה הציבורית שלהם, והם חקלאים במשך שנים, ואתה אדוני השר אמור לפחות לתת להם תחושה שאתה מגן עליהם, שחשוב לך – אתה אומר בשידור שהחקלאים ימשיכו לומר שקשה להם עד מחר?

עודד פורר: לפחות תגיד את כל המשפט שאמרתי ואל תחתוך אותו באמצע.

רם שפע: כמות הדברים שאתה אמרת ולא הסכמתי עליהם הייתה גדולה.

עודד פורר: קח את כל המשפט שאמרתי.

רם שפע: לא הסכמתי על הרבה דברים שאמרת, לא אמרתי כלום וכיבדתי אותך.

עודד פורר: תצטט משפט שלם ולא חצי.

רם שפע: מה המשפט שאמרת.

עודד פורר: אמרתי שיכולים להגיד שקשה להם ובאמת קשה להם - - -

רם שפע: עד מחר.

עודד פורר: בגלל שעשרות שנים לא תקצבו אותם.

עודד פורר: זה מה שאמרתי.

עודד פורר: זה בדיוק מה שאמרתי.

רם שפע: מתוך הכבוד שלי אליך אני לא אתן את כל הציטוטים שלך בחודשיים האחרונים.

עודד פורר: נתת ציטוט – תן אותו מלא.

רם שפע: אני שם את זה רגע בצד כי הדיון הוא לא אישי אלא הוא באמת ענייני.

רם שפע: הסיפור המשמעותי כאן הוא שנכנסנו לתוך הסיפור הזה של הווטרינר הראשי ושפעת העופות.

רם שפע: אני מכבד את הכול.

רם שפע: אנחנו מתייחסים לזה כולנו בכובד ראש אבל זה לא הסיפור ובואו ננתק את זה ונפסיק ליפול לתוך הניסיון למסגר את זה כשני דיונים מקבילים.

רם שפע: אלה לא שני דיונים מקבילים.

רם שפע: אפשר לדון בשאלת המחסור, להבנתי ולהבנת רוב היושבים בחדר אפשר לדון בניסיון להציף את הענף כך שבעצם הלכה למעשה יבוטל התכנון באמצעות האופן שבו ניסחתם את התקנות.

רם שפע: אני מקווה ומבין שיש כאן מספיק אנשים שמבינים את זה ואנחנו ביחד לא ניתן לדבר הזה לקרות.

רם שפע: אבל אנחנו גם רוצים להתחדש ולעשות שינויים.

רם שפע: אין בעיה, אבל עושים את זה לא כאן בחדר במשא ומתן ב-27 בדצמבר באופן מתוכנן.

אורלי לוי אבקסיס: אני רק אזכיר שבנושא של היבוא של הדגים, הקיבוצים קיבלו הטבות, קיבלו מענקים.

אורלי לוי אבקסיס: אני עזרתי בדברים מסוימים.

אורלי לוי אבקסיס: אני חושבת על הביטחון התזונתי שלנו במדינת ישראל להיות עצמאים וזה משהו שהוא לחלוטין מנותק פוליטיקה.

אורלי לוי אבקסיס: במקומות מסוימים, בגלל הלובי החזק שיש להם בכנסת, הם מקבלים פיצוי.

אורלי לוי אבקסיס: אני לא רוצה להגיד, אבל יש כאן הרבה מאוד מושבים שהולכים להיפגע מהדבר הזה ואולי הם לא יקבלו פיצוי רק בגלל שהם לא שייכים לסקטור מאוד מסוים.

נירה שפק: אורלי, זה לא נכון.

אורלי לוי אבקסיס: מה שהיה נכון עם הדגים, נכון גם עם הביצים.

מיכאל ביטון: אורלי, קריאה שנייה.

רם שפע: אנחנו ברגע היסטורי בו חברת הכנסת לוי אומרת דברים טובים על הקיבוצים ואתם לא תקטעו אותה.

רם שפע: לא, אורלי, סתם, זה היה בהומור.

אורלי לוי אבקסיס: כל מה שקשור לביטחון התזונתי של מדינת ישראל, אנחנו רוצים עצמאות מצד אחד.

אורלי לוי אבקסיס: מצד שני אנחנו גם רוצים מחיר זול.

מיכאל ביטון: אורלי, על כל הנאום הזה קריאה שנייה.

אורלי לוי אבקסיס: מוציאים דברים מהקשרם.

אורלי לוי אבקסיס: גם אתה בקריאה שנייה, אל תשמח יותר מדי.

רם שפע: רק לעשות סדר ולומר שאני אכן מתגורר בקיבוץ והתנועה הקיבוצית היא לא זו שהולכת להיפגע אם התכנון שמגיע לכאן – וזה לא יקרה - היה מחרב את ענף ההטלה.

רם שפע: רוב האנשים שאני מדבר אתם בחודשים האחרונים, וגם יש לי חדשות בשבילכם, הם לא מצביעים למפלגת העבודה, אני מרגיש כנבחר ציבור, כמו רוב האנשים שיושבים כאן, שאנחנו צריכים לשים לב לאחריות שלנו גם על החברה הישראלית כי הם חלק ממנה וגם באמת על כל מי שעלול להיפגע מהרפורמה הזאת.

רם שפע: כשאתה עושה מהלך אחד עכשיו באבחת יד של כמה שבועות, עוד שנה, שנתיים, שלוש אף אחד לא יוכל לחזור אחורה.

רם שפע: זה חד פעמי.

רם שפע: כל הזמן נותנים דוגמאות מהעולם על ענף ההטלה כי זה מאוד נוח, אז בואו ניקח את כל מה שקורה בעולם.

רם שפע: למשל, כדוגמה, באיחוד האירופי יש הסכם פשוט.

רם שפע: כשאתה עושה רפורמה בפירות וירקות, כל החלטה שאתה מקבל, ודאי על פתיחת מכסים, אתה מתחיל אותה רק שלוש שנים קדימה כי אתה מבין את הערך של הענפים להתכונן.

רם שפע: כאן, באמצע המשא ומתן, מתחילים לשחרר צווים ולצערי הרב בלי שום מחשבה על המשמעות.

רם שפע: אני מקווה מאוד ששר האוצר ששר האוצר ושר החקלאות יחזרו בהם מהניסיון לייצר כאן סיטואציה חד צדדית.

רם שפע: אמרנו הרבה פעמים - נמשיך להגיד את זה ונמשיך לעשות את זה בכבוד הדדי בתוך הקואליציה הזאת - שמן הסתם שום דבר לא יקרה כאן באופן חד צדדי בלי שהקואליציה הזאת תצטרך להגיב ואני מקווה שהם ידעו להימנע מכך.

מיכאל ביטון: תודה רם.

מיכאל ביטון: חברת הכנסת ענבר בזק ב-זום.

מיכאל ביטון: רפואה שלמה.

מיכאל ביטון: היום היה לנו יום קשה.

מיכאל ביטון: מזל שהיה לנו את לקט ישראל, לקבל נחת רוח מכל הצדיקים שאוספים מזון ומביאים אותו לאן שצריך.

מיכאל ביטון: היה לנו דיון השראה.

ענבר בזק: תודה.

ענבר בזק: קודם כל, אני בריאה.

ענבר בזק: הילד שלי מאומת ולכן אני בבידוד.

ענבר בזק: תודה על זכות הדיבור.

ענבר בזק: אני בדיון מההתחלה ונאמרו כאן דברים מאוד מאוד יפים.

ענבר בזק: אני רוצה לחזק את הדברים שאמרה חברת הכנסת קרן ברק, גם חברת הכנסת אורלי לוי ואמרו גם שני ה-רמים, רם כפול שתיים.

ענבר בזק: אני רוצה להתייחס לשתי נקודות.

ענבר בזק: האחת, עצם ההליך.

ענבר בזק: כמו שנאמר כאן, אני רוצה לחזק דברים שנאמרו ולומר שאי אפשר לעשות ביטול התכנון בחקיקה עוקפת.

ענבר בזק: רוצים לבטל את התכנון – בואו נביא חקיקה מסודרת.

ענבר בזק: כרגע, איך התקנות מנוסחות, הן ביטול התכנון בדרך האחורית.

ענבר בזק: זה נאמר ואני רק רוצה לחזק את הדבר הזה.

ענבר בזק: אני חושבת שהפתרון שחבר הכנסת רם בן ברק דיבר עליו שיש כרגע פערים כמו שהציג אותם שר החקלאות בין הביקושים לבין היכולת של המשק לספק, בואו ניקח את אותה דלתא, את אותם פערים ובדלתא הזאת נטפל על ידי יבוא או על ידי הוספת מכסות למגדלים קיימים ולא נפגע במי שכבר מגדל.

ענבר בזק: מאוד חשוב לי להתייחס לדברים שאמרה חברת הכנסת מגן תלם שהיא גם חברה טובה שלי.

ענבר בזק: התכווצה לי הבטן כששמעתי אותה מדברת כי לבוא ולומר שלדאוג להמשך ההתיישבות בגבול הצפון זה אינטרס של קבוצת אינטרסים, אני לא מרגישה כחברה בשדולה החקלאית שאני מייצגת אינטרסים של קבוצה קטנה.

ענבר בזק: אני אמת רואה, וכל חבריי לשדולה החקלאית רואים, בחקלאות ערך.

ענבר בזק: זה ערך גם ציוני ויש משמעות לכך שקיבוצים, מושבים ויישובים קהילתיים הוקמו על גבול הצפון כדי להגן על הגבולות ויש משמעות לכך שהם יישארו שם ולא ינטשו את המקום.

ענבר בזק: אני כתושבת הצפון יכולה להגיד שאם אנחנו נפגע בחקלאות המקומית ונתבסס על יבוא – עכשיו אנחנו מדברים על ההטלה אבל כולנו יודעים שיש עוד רפורמות שקשורות ליבוא של תוצרת חקלאית - ברגע שהחקלאות תיפגע, בצפון, בדרום, בערבה, בגבול עזה, אין שם פרנסה מספקת למי שגר שם ואנחנו צריכים את האנשים שישבו שם.

ענבר בזק: חברת הכנסת אורלי לוי דיברה על ביטחון תזונתי.

ענבר בזק: כמדינה חפצת חיים אנחנו רוצים שרוב התוצרת החקלאית שלנו תיוצר בארץ ולא להתבסס על יבוא.

ענבר בזק: לכן היבוא צריך להיות רק השלמה למה שהמשק המקומי לא יכול לספק ולא להתבסס על יבוא.

ענבר בזק: דבר נוסף שגם אותו אורלי לוי הזכירה, הרפורמה שנעשתה בהסרת המכסים בענף הדגה, זו דווקא דוגמה מצוינת כי הוסרו מכסים ומחירי הדגים לא ירדו.

ענבר בזק: כפי שאני רואה כאן בדיון, כולם רוצים בטובת אזרחי ישראל ואין ספק בכך, כולנו רוצים בהפחתת יוקר המחיה וכולנו גם רוצים לחזק את החקלאות.

ענבר בזק: הפערים הם בתפיסה מה יביא להורדת יוקר המחיה.

ענבר בזק: אני לא מאמינה שהורדת מכסים ויצירת תחרות שהיא תחרות לא הוגנת תוביל להורדת מחירים.

ענבר בזק: אני חושבת שבטווח הקצר השוק יוצף בתוצרת חקלאית לא איכותית שתגיע מירדן, מתורכיה, ממצרים וממדינות סמוכות וברגע שייסגרו משקים חקלאיים, תהיה לנו גם פגיעה ביכולת התחרות וכמו שאמרתי, פגיעה באותם אנשים שמחזיקים לנו היום את הקרקעות שמאוד מאוד חשוב שיהיו מעובדות בגבולות המדינה.

מיכאל ביטון: תודה רבה.

מיכאל ביטון: שובי אלינו במהרה.

מיכאל ביטון: השר, התייחסות קצרה ואחר כך יעל רון בן משה.

עודד פורר: חשוב לי שכאשר חברי כנסת מתייחסים, מעבר להתייחסויות הכלליות שזה בסדר ולגיטימי – זה דיון עקרוני גם מעבר לכל – אני כן רוצה לשמוע איך אתם רוצים להתמודד עם המחסור הצפוי בביצים.

עודד פורר: עלו כאן כמה דברים.

עודד פורר: המחסור צפוי מכמה טעמים.

עודד פורר: אחד, כתוצאה משפעת העופות שקיימת כרגע כאן, וכפי שאמר מנהל השירותים הווטרינריים, היא קיימת גם ברחבי אירופה.

עודד פורר: יבוא הוא לא הפתרון אלא הוא פתרון נקודתי שהשתמשו בו בחגים.

עודד פורר: במקרה הזה, הפעם, הוא לא ייתן לנו מענה למספרים האלה אלא כן להגביר את הייצור המקומי.

עודד פורר: דבר שני, השאלה היא האם אתם מעוניינים לבטל את האיגרת של השירותים הווטרינריים שנתנה בדיוק מתווה מדורג.

עודד פורר: האיגרת הזאת שפורסמה לפני כניסתי לתפקיד, היא נתנה מתווה מדורג.

עודד פורר: לכולם היה ידוע - - -

אורלי לוי אבקסיס: מה עלות המתווה?

אורלי לוי אבקסיס: כמה הוא אמור לעלות לחקלאים?

מיכאל ביטון: תנו לשר לדבר.

עודד פורר: מסוף 2019 ידעו שבחודש מארס 2022 השירותים הווטרינריים לא ייתנו אכלוס ללולי הסוללה מטעמים של שירותים וטרינריים.

עודד פורר: אני אומר לכם כאן קטיגורית שאני בוודאי לא הולך במקרה הזה להגיד לשירותים הווטרינריים שאני אקבע את התנאים הווטרינריים.

עודד פורר: מצטער.

אורלי לוי אבקסיס: אתה צודק אבל מה העלות?

אורלי לוי אבקסיס: אם הם נתנו מתווה, מה עלות המתווה?

אורלי לוי אבקסיס: אי אפשר להפיל את זה על המושבניקים.

רם בן ברק: שאלה.

רם בן ברק: אני מבקש לשאול שאלה.

מיכאל ביטון: לא.

מיכאל ביטון: אתם אנשים חשובים מאוד אבל עדיין יש חברי כנסת שלא דיברו.

מיכאל ביטון: אני מכיר שאלות של חברי כנסת שהופכות להרצאות.

רם בן ברק: אדוני היושב ראש, אל תשכח ליד מי אתה הולך לשבת במליאה עוד מעט.

מיכאל ביטון: זה נכון.

מיכאל ביטון: האיום הזה הוא קונקרטי.

מיכאל ביטון: חברת הכנסת יעל רון בן משה, תודה על הסבלנות ועל ההתנהגות הראויה.

יעל רון בן משה: תודה.

יעל רון בן משה: תודה כבוד השר שאתה אתנו וקשוב לנו.

יעל רון בן משה: לא אחזור על הדברים המאוד מאוד חשובים שנאמרו על ידי החברים.

יעל רון בן משה: אני אשתף אותך אדוני השר בתחושה הקשה שהממשלה הזאת שאני מתומכיה ורוצה מאוד מאוד שתצליח, לצערי בסוף כל שר מסתכל באופן מאוד מאוד צר על המשימות והיעדים שהוא הגדיר לעצמו ואנחנו מוצאים את עצמנו כאן בכנסת פעם אחר פעם בתוך הקואליציה מנסים לתקן את הדברים.

יעל רון בן משה: אני אתן שלוש דוגמאות שמתייחסות לצפון בלבד.

יעל רון בן משה: הראשונה היא הרפורמה בחקלאות בכללותה ובתוכה התכנון במשק ההטלה שאני לא יודעת מה זה אומר לגבי שכניי בעין יעקב, בשתולה ובזרעית.

יעל רון בן משה: מה אנחנו אמורים לעשות עם האנשים שיהיו מובטלים?

יעל רון בן משה: עם קרקעות אנחנו יודעים שאין לנו היום יכולת לשלוט בהן ולהנחיל משילות כמו שאנחנו חושבים שצריך.

יעל רון בן משה: אני אתן את הדוגמה של הרכבות בלילות ובסופי שבוע וביטול הארכת כביש 6 לצפון.

יעל רון בן משה: השר הלך אבל אני אמשיך בדבריי.

יעל רון בן משה: אני אתן כדוגמה את נושא מס פחמן שזה בעצם מס חדש על התעשייה כולה אבל היכן שיש גז טבעי, התעשיינים יוכלו לעבור לגז טבעי.

יעל רון בן משה: אנחנו יודעים שבצחר, בקריית שמונה, בשלומי ובנהריה אין גז טבעי לפי התכניות גם לא יהיה עד 2025.

יעל רון בן משה: התמונה הכללית היא מאוד מאוד בעייתית ואני חושבת שאנחנו צריכים לעצור לרגע וכן לתת מקום לכל הדברים להישמע, לראות איך אנחנו מחזקים את האוכלוסייה היקרה שגרה במקומות האלה, פעם אחת בגלל האנשים שבסוף גרים שם ופעם שנייה כי זה הדבר הנכון למדינת ישראל.

יעל רון בן משה: אנחנו לא פושטי יד.

יעל רון בן משה: הדבר הנכון למדינת ישראל הוא שאנשים יגורו ויתפרנסו גם בגבול הצפון, גם כחקלאים וגם בתחומים אחרים.

יעל רון בן משה: רציתי שהשר ישמע את הדאגה שלי ואולי יביא אותה גם לשולחן הממשלה.

מיכאל ביטון: הוא שמע חלק.

יעל רון בן משה: תודה היושב ראש על שאתה נוגע בהרבה מאוד נקודות שהעליתי כאן.

יעל רון בן משה: מחר יהיה הדיון על כביש 6 ונתקדם.

מיכאל ביטון: הנגב והגליל חשובים לנו מאוד.

אורלי לוי אבקסיס: עוצרים את התכנית של הרכבת לאילת.

מיכאל ביטון: אורלי לוי, שלא תגידי שלא עושים לך פרוטקציה, את בקריאה שתיים וחצי.

מיכאל ביטון: יעל, כל הכבוד על קידום סוגיות של הגליל.

מיכאל ביטון: דברים גדולים ומשמעותיים.

יעל רון בן משה: אמרנו שלא משאירים אף אחד מאחור.

יעל רון בן משה: התכוונו לזה בקורונה והתכוונו לזה בכלל.

אורלי לוי אבקסיס: ההחלטות הן של הממשלה הזאת.

מיכאל ביטון: שמעון ביטון, אתה רוצה לחכות ולדבר כשהשר ייכנס?

שמעון ביטון: כן.

מיכאל ביטון: הדובר הבא, עו"ד, אמנון קרן, הקליניקה לצדק סביבתי, שנמצא אתנו ב-זום.

אמנון קרן: תודה לכבוד היושב ראש, השר, המנכ"לית וחברי הכנסת.

אמנון קרן: תודה על הדיון הזה שהוא דיון חשוב.

אמנון קרן: ברור שזאת סוגיה טעונה שמשפיעה על אנשים, על החקלאים, אבל גם על 10 מיליון התרנגולות שבתעשיית הביצים, אותה כמות שעלולה לגדול באופן משמעותי לפי טיוטת התקנות.

אמנון קרן: גם התחלואה והשמדה ששמענו עליה בלולים למגינת ליבם של כולנו, גם היא מובן משפיעה על אותם עופות שמתו והושמדו.

אמנון קרן: התקנות הללו צריכות להלום את המדיניות למעבר ללולים ללא כלובים, אותם לולים אליהם העולם הולך, שהפגיעה שלהם בתרנגולות פחותה לאין שיעור והיא גם יציבה מבחינה כלכלית ומסחרית.

אמנון קרן: התקנות עושות את זה באופן חלקי, למשל על ידי הקביעה שלולים חדשים יהיו ללא כלובים בעידוד מעבר לגידול בלא כלובים באזורי הגידול.

אמנון קרן: זה בהחלט צעד מבורך אבל באותה נשימה התקנות נותנות הטבות ותמריצים גם לגידול בלולי כלובים ולהרחבה בהשקעות חדשות בלולי כלובים, לא רק למי שהשקיע עד היום כמו ששמענו אלא לכל אותם 94-93 אחוזים שמגדלים בכלובים, ולמה?

אמנון קרן: כי חוץ מתוספת רוחבית, היא נותנת גם תוספת של 307 מיליון ביצים לכל הלולים, למצב שבו 94 אחוזים מהלולים הם לולי כלובים, אותם לולים ש-17 מדינות אסרו עליהם, הם מקבלים עידוד משמעותי בתקנות.

אמנון קרן: גם לא הובהר מה סטנדרט הגידול שצריך לעמוד בו כדי לקבל את אותה תוספת בתוך אותם 307 מיליון.

אמנון קרן: הטענה שצריך מכסה כזאת חסרת תקדים כדי לשמור על המצב הקיים, אין לי את כל הנתונים מולי אבל בואו נאמר שבכל התרחישים מכסות עדיין אפשר להעביר ואפשר לגדל בגידול משותף במשק אחר, מה גם שמי שאכלס בזמן האחרון יכול להמשיך מחזור גידול של שנתיים.

אמנון קרן: עדיין לא ברורות לי הטענות האלה של המחסור הגדול שצפוי כאן ומנגד צריך לומר שיש חשש של הצפה של השוק בתרנגולות ובביצים.

אמנון קרן: מדובר בבעלי חיים שגם הם יושפעו מהמצב הזה שלא תואם בהכרח את הביקוש.

מיכאל ביטון: אם תוכל לנוע לסיכום, תודה.

מיכאל ביטון: אנא, תגיע לסיכום דבריך.

אמנון קרן: אני ממש מסכם כבוד היושב ראש.

אמנון קרן: לתוספת שנדרשת אפשר להגיע דרך תוספות משמעותיות לגידול בלולים ללא כלובים, דרך יבוא נקודתי, ניתוב של מכסות לא מנוצלות ללולים ללא כלובים, יש גם את המכסות של 2021 שלא חולקו ואלה דברים שיכולים להיכנס והייתה שם הסתערות של לולים ללא כלובים.

אמנון קרן: כל הדברים האלה באופן שיעודד את התהליך, את המדיניות לגידול בלא כלובים ויציאה לאזורי גידול.

מיכאל ביטון: תודה רבה לך.

מיכאל ביטון: הילה קרן, עמותת אנימלס שנמצאת אתנו ב-זום.

מיכאל ביטון: אני מניח שאין קרבה משפחתית בין שניכם.

הילה קרן: לא, אין קרבת משפחה.

הילה קרן: תודה רבה אדוני היושב ראש.

הילה קרן: תודה לחברי הכנסת על הדיון הזה.

הילה קרן: אני אחזק כמה דברים שאמר עורך דין אמנון קרן.

הילה קרן: היום בישראל תרנגולות מוחזקות בכלובים צרים שנחשבים לאחת מצורות ההתעללות הכי קשות שיש, עד כדי כך ששורה של מדינות הוציאו אותם אל מחוץ לחוק.

הילה קרן: 17 מדינות אסרו על אחזקת תרנגולות בכל סוגי הכלובים והמגמה בעולם, שאנחנו רואים אותה גם בחקיקה וגם במגמות תאגידיות, היא לעבור ללולים בלי כלובים.

הילה קרן: חשוב להבהיר שאנחנו מדברים על לולים תעשייתיים לכל דבר.

הילה קרן: בואו נגיד שהם רחוקים מלהיות גן עדן לתרנגולות אבל הם לפחות מאפשרים לתרנגולות לדרוך על הקרקע, להתהלך, להתעופף קצת.

הילה קרן: בתקנות יש סעיפים מאוד חשובים שמקרבים את ישראל לסטנדרטים שנהוגים במדינות מתקדמות.

הילה קרן: סעיפים שמקצים הקצאת מכסות ללולים חדשים, בכך שאלו יהיו לולים ללא כלובים בלבד, וסעיפים שמקנים הטבות במעבר מלול ישן ללול חדש, רק אם הוא בלי כלובים.

הילה קרן: זאת התחלה מצוינת של יישום המדיניות שהשר פורר דיבר עליה, מעבר ללולים מתקדמים.

הילה קרן: אבל בתקנות האלה יש גם סעיפים שמחזירים אותנו אחורה, שנותנים תוספת לכלל בעלי המכסות, התוספת של 500 אלף לכל בעל מכסה, בסעיף 7(ה).

הילה קרן: המשמעות של התוספת הזאת היא תמריץ לכלובים, היא תמריץ להתעללות בבעלי חיים.

הילה קרן: אנחנו מדברים על משהו כמו מיליון תרנגולות שיתווספו לכלובים.

הילה קרן: בנוסף לסעיף הבעייתי הזה יש סעיף שאומר שהעודפים מהמכסות החדשות - ובוודאי יהיו עודפים מהמכסות החדשות – יועברו ללולים הקיימים כאשר רובם, 94 אחוזים מהם, הם לולי כלובים.

הילה קרן: את הסעיפים האלה צריך לשנות ואנחנו לא באנו רק להצביע על הבעיות אלא יש לנו גם פתרונות.

הילה קרן: גם אם יגיעו למסקנה שיש מחסור בביצים, אפשר לספק לזה מענה ותוספות משמעותיות יותר בסעיפים שמעודדים יציאה לאזורי גידול חדשים ומעבר מהכלובים הישנים ללולים ללא כלובים.

הילה קרן: למשל להגדיל את ההקצאה המאוד מוגבלת בסעיף 8(ג) שנותנת תמריצים ללולנים שבוחרים לעבור מלולי הכלובים ללולים ללא כלובים.

הילה קרן: תודה רבה.

מיכאל ביטון: תודה רבה.

מיכאל ביטון: שמעון ביטון, ארגון מגדלי העופות.

שמעון ביטון: תודה רבה לך אדוני היושב ראש.

שמעון ביטון: אני ממושב איילים בגבול הצפון.

שמעון ביטון: אני רוצה להתחיל דווקא מהסוף ולהזכיר לדוקטור תמיר גושן – אני מחזיק כאן את האיגרת בה משתמש השר ומהלכים עלינו אימים - שמחודש מארס 2022 האיגרת מדברת על תקופה של 22, תקופה של 23, תקופה של 24, תקופה של 25, תקופה של 27.

שמעון ביטון: אם דוקטור תמיר לא זוכר, אני יכול להציג כאן את הטבלה כפי שהיא בנספח ב', תרשים זרימה, אבני דרך למתווה.

שמעון ביטון: זה אומר שכאשר המתווה הזה נכתב, הוסכם עם כל נציגי המגדלים באיזה שלב תכנוני נמצא כל ישוב כי אי אפשר להחיל איגרת על ישוב כמו אביבים שאין היתר בנייה, שהוא מחכה שבע שנים להיתר בנייה.

שמעון ביטון: אנחנו בעד לולי חופש, אנחנו בעד ג'קוזי לכל עוף, אין שום בעיה בכלל, אנחנו מגדלי עופות, אנחנו אוהבים את העופות יותר מכל ארגוני צער בעלי חיים כי זו הפרנסה שלנו.

שמעון ביטון: אי אפשר לחכות להיתר בנייה שבע שנים והיום להגיד לי שבחודש מארס 2023 שבגלל שהמדינה עוד לא נתנה לי היתר בנייה, סוגרים לי 110 לולים באביבים.

שמעון ביטון: בנספח ב' שאולי כבוד השר לא ראה אותו, אני אשמח להציג לך אותו, לקחו אירוע כמו של אביבים, אירוע כמו של פקיעין ואירוע כמו של משב שפר, עם בעיות של היתרים, אישורים וכולי, ובנו להם תכנית ואמרו שאלה יצטרכו לעמוד ב-2025, אלה יצטרכו לעמוד ב-2027 ואלה ב-2023.

שמעון ביטון: מי שחל עליו מארס 2022, זה ישוב עם היתרי בנייה וכן יכול להתקדם כדוגמת דלתון.

שמעון ביטון: חברים יקרים, בואו לא נשתמש באיגרת הזאת כי כנראה כבוד השר לא קרא אותה ונשמח אם הוא יקרא אותה, יתעמק בה ויבין מאיפה היא נולדה ולמה יש את השלביות הזאת.

שמעון ביטון: השלביות היא בדיוק מה שהסברתי.

שמעון ביטון: כל ישוב והבעיות שלו ולכל ישוב ניתן מענה באיגרת.

מיכאל ביטון: אני רוצה לבקש ממך משהו.

מיכאל ביטון: הלילה על דעת כל הצדדים אני רוצה לעשות כאן תהליכי גישור והסכמה.

שמעון ביטון: אני מוכן להיות כאן גם בשבת.

מיכאל ביטון: לא.

מיכאל ביטון: אני רוצה הלילה כי בשבת זה פג תוקף.

מיכאל ביטון: אני רוצה שנשב הלילה ונגמור.

מיכאל ביטון: אני מבקש שתלך לכיוונים המעשיים ותגיד מה ניתן לעשות והיכן אפשר להיפגש כדי להביא הסכמה בדבר הזה.

שמעון ביטון: אני שמח שכבוד היושב ראש לוקח עליו להיכנס למשא ומתן, מה שלא קרה בחודש האחרון.

מיכאל ביטון: אני הצעתי את עצמי כל החודש אבל לפעמים מגיעים לסוף כדי לגלות גמישות.

שמעון ביטון: אני השתתפתי בחמישה דיונים שלא הייתה להם כל תכלית ו לא הייתה כל כוונה להגיע להסכם.

שמעון ביטון: עצוב להגיד את זה כאן בנוכחות השר אבל כך אני הרגשתי.

שמעון ביטון: כל פגישה אליה הוזמנתי, הגעתי אליה.

שמעון ביטון: עוד דבר לכבוד השר.

שמעון ביטון: לצייר עכשיו תרחיש של מחסור בביצים ולעשות ממנו אירוע גדול, נכון שאנחנו חווים עכשיו שפעת במרגליות.

שמעון ביטון: צער גדול לראות את המתה של עופות.

שמעון ביטון: צער גדול.

שמעון ביטון: אני אומר לכם את זה כמגדל פרגיות.

שמעון ביטון: במשך 40 שנים אני מתפרנס ומגדל עופות.

שמעון ביטון: מעולם לא הרגשתי צער כמו בשבוע האחרון.

שמעון ביטון: מעולם לא הרגשתי את הצער הזה.

שמעון ביטון: היום להגיד שבעקבות האירוע הזה אנחנו צריכים להוסיף כאן 800 מכסות, אדוני השר, 800 מכסות זה מיליון ו-600 אלף פרגיות.

שמעון ביטון: על מנת לבוא עם התכנית שלך ולייצר 800 מכסות שהן כביכול ישלימו את המחסור, זה ממש לא רציני.

שמעון ביטון: אין יכולת ייצור של מיליון ו-600 אלף פרגיות במדינת ישראל בתקופת זמן של שלושה וארבעה חודשים.

שמעון ביטון: זה לא יקרה.

שמעון ביטון: זה דבר שמצריך משרד עם חשיבה קדימה, איך מגיעים ומכינים את המשק לקלוט עוד 800 מכסות על מנת שבאמת נראה מהן תוצרת.

מיכאל ביטון: בוא נתעסק במה שכן יכול לקרות.

מיכאל ביטון: אנחנו הרי לא נאשר את התקנות כפי שהן.

אורלי לוי אבקסיס: בהסכמה.

מיכאל ביטון: בוודאי.

אורלי לוי אבקסיס: אתה יכול או לאשר אותן או לדחות אותן.

אורלי לוי אבקסיס: נכון?

אורלי לוי אבקסיס: מבחינה פרלמנטרית.

מיכאל ביטון: התקנות כמו שהן לא יגיעו להצבעה בוועדת הכלכלה.

מיכאל ביטון: הן יעברו התאמה ושינוי.

מיכאל ביטון: הן יעברו שינוי בהסכמה.

מיכאל ביטון: עדיף שתהיה הסכמה.

מיכאל ביטון: אם אין הסכמה, אנחנו במשבר מכל הכיוונים.

קרן ברק: הנה, מצאנו את הסיבה שהממשלה תיפול.

מיכאל ביטון: ביצה שנולדה ביום טוב, מה דינה?

קרן ברק: אין דבר מוצדק יותר מחקלאות שעל זה תיפול הממשלה.

קרן ברק: אני לא רואה שתהיי עצובה אם הממשלה נופלת.

עודד פורר: קרן, אני מציע שתמשיכי להתפלל.

עודד פורר: הממשלה לא תיפול.

עודד פורר: תמשיכי להתפלל עוד שלוש וחצי שנים.

מיכאל ביטון: חברים, זאת הייתה אתנחתא.

מיכאל ביטון: אנחנו ממשיכים.

שמעון ביטון: אדוני היושב הראש, הצעתי - וזה הוצע כאן גם על ידי חברי הכנסת - על מנת שיהיה כאן דיון ומשא ומתן הוגן שכבוד השר יכבד וישאיר את תקנות 2021 כפלטפורמה.

שמעון ביטון: אני רוצה להגיד לך אדוני היושב ראש שזה מגמתי מזה מספר שנים שהתקנות מוגשות בתאריך הזה.

שמעון ביטון: זה בדיוק בשביל להביא אותנו לישורת האחרונה ולשים אותנו עם הגב אל הקיר.

שמעון ביטון: זה לא רק בתקופה הזאת.

שמעון ביטון: תקנות 2021, אין בהם דרמטיות, אפשר להשאיר אותן.

שמעון ביטון: כל נושא המחסור בביצים יטופל.

שמעון ביטון: יש מועצה שמתכננת, יש יבוא שניתן להביא אותו.

שמעון ביטון: לפני מספר ימים אמרנו שנפתח את היבוא, נבטל מכסים, יגיעו ביצים באהבה, בשמחה ובלי שום בעיה.

שמעון ביטון: אתם רוצים שנשקיע בלולים חדשים אבל זה חייב להיות בכפוף לתקציב.

שמעון ביטון: השר לא אמר שיש כאן תקציב צבוע כמו שהיה ב-2018 וב-2019.

שמעון ביטון: חייב להיות תקציב.

שמעון ביטון: אני שוב אומר שאני היום מגדל בלול סוללות.

שמעון ביטון: אני אעבור ללול חופש באהבה אבל מי מבטיח לי שאחרי שאני משקיע מיליון או שני מיליון שקלים לא יקומו תקנות 2022 ו-2023 ויבטלו את התכנון ואני אשאיר עכשיו לילדים שלי ירושה שהיא בעצם דמי קבורה?

שמעון ביטון: איך אתם מבטיחים לי את זה?

שמעון ביטון: זה מה שקורה עד היום.

מיכאל ביטון: תודה רבה על דברים מדם ליבך.

מיכאל ביטון: עמית יפרח, מזכ"ל תנועת המושבים.

עמית יפרח: תודה רבה אדוני היושב ראש.

עמית יפרח: כמו שנאמר כאן על ידי לא מעט אנשים, התקנות בעצם באו להגשים רצון אחר.

עמית יפרח: הן לא באמת באו לפתור את הבעיה ולהסדיר את הגידול בשנה הקרובה.

מיכאל ביטון: אני מזהיר אותך שתהיה פרודוקטיבי.

מיכאל ביטון: לא להתעמת על העבר אלא תן לנו הלילה אפשרות להגיע להסכמות.

מיכאל ביטון: תגיד דברים שמקדמים אותנו ולא שמרחיקים אותנו.

עמית יפרח: קודם כל, בוא נצייר את המצב כמו שהוא ואחר כך ננסה להגיע להסכמות.

מיכאל ביטון: בסדר.

מיכאל ביטון: אני מרגיש איתך בבית ושאני יכול לבקש את זה ממך.

עמית יפרח: הכול בסדר.

עמית יפרח: כמו שאמרתי, התקנות כפי שהוגשו לא משקפות את הצורך של הענף לשנה הקרובה.

עמית יפרח: הן משרתות צורך אחר ורצון שהוא מוכר ולא מוסתר לבטל את התכנון.

עמית יפרח: אנחנו מתנגדים לתקנות כפי שהן הוגשו .

עמית יפרח: אני, כמי שיושב במשאים ומתנים עם כבוד השר ועם המנכ"לית, אמרנו שננהל את האירוע הזה בתום לב, נבוא לשולחן בצורה נקייה ואני אומר בנוכחות כבוד השר שלצערי זה לא קורה פעם אחר פעם וכל ההתנהלות היא התנהלות לפעמים חסרת אחריות ובמקרה הטוב חד צדדית אבל אני שם את זה רגע בצד.

עמית יפרח: אני אומר שבאירוע הזה פנינו לשר כמה פעמים ואמרנו לו שאנחנו מנהלים משא ומתן כי גם אנחנו רוצים להביא את הענף הזה למקום אחר.

עמית יפרח: אני אומר שהענף הזה צריך להישאר במשק המשפחתי.

עמית יפרח: זה ענף שמתאים למשק המשפחתי בגבול הצפון.

עמית יפרח: זאת האמירה.

עמית יפרח: התכנון הוא לא מטרה אלא הוא כלי.

עמית יפרח: הוא כלי שבא לשרת את היכולת לחלק את ההכנסה בין 2,000-1,000 משפחות בגבול הצפון ולא להעביר את זה לארבעה טייקונים שיעשו ארבעה לולים גדולים.

עמית יפרח: אנחנו מעדיפים שתהיה כאן חלוקת הכנסות וכמה שיותר משפחות יוכלו להישאר בענף החקלאות כי כמו שנאמר כאן בגבול הצפון אין אמצעי ייצור אחרים ואי אפשר לגדל צומח.

עמית יפרח: השטחים קטנים, חלקות המגורים קטנות ואין חלופה אחרת.

עמית יפרח: אני גם אמרתי לשר שאתם אומרים שתביאו תעסוקות חלופיות או אחרות אבל קודם מביאים את התעסוקה, קודם מביאים את האלטרנטיבה ואחר כך לוקחים את מה שיש.

עמית יפרח: אין לנו שום בעיה ללכת לשדרוג הענף והצענו ללכת לאזורי גידול – המגדלים בעד, לעבור ללולים נטולי כלובים – המגדלים בעד.

עמית יפרח: גם להביא הפחתה בכפוף לקבלת המענקים במחיר הביצה שבסופו של דבר הרי כל האירוע הזה נע סביב יוקר המחיה, כמובן גם באירוע של המתווה שהצענו, הוא כולל בתוכו מעבר לרווחת העוף, מעבר לשדרוג של הלולים וחיזוק גבול הצפון – הוא גם לטובת הצרכן כי בסופו של דבר הוא גם יביא, בהסכמה עם המגדלים, הפחתה מדורגת של מחיר הביצה.

עמית יפרח: זאת אומרת, יש כאן אירוע שבסופו של דבר המדינה מכירה ומוקירה את המוצבים האזרחיים שנמצאים בגבול הצפון, משפחות שנמצאות שם ואין להן משהו אחר לעשות.

עמית יפרח: חברים, אם אנחנו לא נשאיר את הענף הזה בתוך גבול הצפון, בצפון, משפחות גם ינטשו וגם הצעירים שלנו לא יחזרו.

עמית יפרח: אם אנחנו נשאיר שם את הענף הזה ונחזק ונוסיף עוד תעסוקות – לא צריך לקחת תעסוקה ולהחליף אותה באחרת אלא צריך לאפשר עוד תעסוקות ולהפוך את המושבים שם לרב תפקודיים, למגוונים, שימשכו עוד אוכלוסייה צעירה, חזקה, שתרצה לבוא לגור, שתוכל להתפרנס באזור הזה ולא להנציח את האזור הזה כאזור שהוא תלוי בפרנסה אחת בלבד.

עמית יפרח: לוקחים להם משהו, הופכים אותם לנתמכי סעד.

עמית יפרח: לוקחים להם את נתמכי הסעד, שמים להם סולרי על הגג.

עמית יפרח: זה לא עובד כך.

עמית יפרח: המשק המשפחתי חייב להישמר והענף הזה ידע להביא את עצמו להתייעלות, לשדרוג וגם להורדה במחיר הביצה.

עמית יפרח: אנחנו כמובן מוכנים להישאר ככל שיידרש עם כבוד היושב ראש ועם כבוד השר עד שיצא עשן לבן.

עמית יפרח: תודה רבה.

מיכאל ביטון: תודה.

מיכאל ביטון: אנחנו נשב הלילה.

מיכאל ביטון: אין לנו ברירה כי הגענו לקצה.

מיכאל ביטון: אבו וילן עדיין אתנו?

מיכאל ביטון: לא.

מיכאל ביטון: מולי לויט, מנכ"ל המועצה לענף הלול.

שמואל לויט: אני אשתדל להתמקד במקצוע.

שמואל לויט: רק הערת אגב אחת לגבי הסכם 2018 שגם שמעון התייחס אליו, שנחתם אצל ניר ברקת.

שמואל לויט: יש לנו גם מכתב לוואי שאומר שההסכם הזה מותנה בתקציב של המדינה אלא שהמדינה לא הביאה לא התקציב.

עודד פורר: ב-2018 לא נחתם אצל ניר ברקת.

שמואל לויט: בשנת 2019.

עודד פורר: אתם מבלבלים כאן בין המסמכים וזורקים דיס-אינפורמציה.

מיכאל ביטון: חבר'ה, עם הפנים ללילה.

מיכאל ביטון: לא העבר.

מיכאל ביטון: אנחנו רוצים להגיע להסכמות הלילה.

מיכאל ביטון: לא חשבונות העבר אלא רעיונות לפתרונות.

שמואל לויט: הפתרונות הם פשוטים.

שמואל לויט: בעיקרון הוזכרו שני טעמים מהטעמים שהשירותים הווטרינריים מסרו לשר, שני טעמים לחוסר הגדול הצפוי.

שמואל לויט: ראשית, החוסר השגרתי של ערב פסח, הנקודה בה תמיד צריך קצת יותר ביצים.

שמואל לויט: עבור החוסר הנקודתי של ינואר-פברואר-מארס לא מחזיקים להקות מיותרות שמייצרות עודפי ביצים בקיץ.

שמואל לויט: אני מניח שגם אנימלס יסכים לנקודה הזאת.

שמואל לויט: נקודה של יבוא בעייתי, של חוסר נקודתי, עושים יבוא קטן ואין שום בעיה.

שמואל לויט: לכן גם המלצנו על יבוא של 70 מיליון אחרי האירוע של שפעת העופות.

שמואל לויט: זה טעם אחד שלפי דעתי צריך להוריד אותו מעל הפרק.

שמואל לויט: הטעם השני והיותר כבד הוא ההערכה ש-300 מיליון ביצים יהיו השנה חסרות וזה על סמך זה שמנהל השירותים הווטרינריים חושב שהוא יצליח לסגור לולים, לולים בקצב כזה שמייצרים 300 מיליון ביצים.

שמואל לויט: אני לא רואה בחודש מארס אם המגדלים כל כך מהר הולכים לסגור את מטה לחמם בבת אחת ואני עוד לא יודע מה הם יעשו.

עודד פורר: מה זאת אומרת?

עודד פורר: אתה א ומר שאתה לא רואה את השירותים הווטרינריים סוגרים לולים בחודש מארס בהתאם לאיגרת שלהם.

עודד פורר: איך הם יפעלו, בניגוד לאיגרת?

שמואל לויט: אני עוד לא יודע איך הם יפעלו.

עודד פורר: אני לא מבין.

עודד פורר: אתה מנכ"ל מועצת הלול.

עודד פורר: אתה לא מגיע מהחלל.

עודד פורר: אתה אומר כאן אמירה מאוד מאוד משמעותית.

עודד פורר: יכול להיות שאין משמעות לשירותים הווטרינריים מבחינתך או לאמירה שלהם, אבל אחת מהשתיים, היא הנותנת.

עודד פורר: אתה לא יכול לבוא לכאן לדיון בוועדת הכלכלה בכנסת על תקנות שקובעות את מכסות הביצים שמדברות על מחסור בענף הלול ולהגיד שאני לא יודע אם לקיים את ההחלטות של השירותים הווטרינריים.

עודד פורר: אני חושב שהיא הנותנת מבחינת הבעייתיות הכי גדולה בניהול הענף הזה, בזלזול שאתם מפגינים בכל מה שאמרו השירותים הווטרינריים לאורך כל השנים ואומרים את זה פעם אחר פעם וכאן אתה נותן את זה בצורה החמורה ביותר.

עודד פורר: חמורה ברמה של פגיעה בבריאות הציבור.

מיכאל ביטון: השר, נתתי לך לומר את הדברים.

מיכאל ביטון: מולי, תבהיר מה אמרת.

מיכאל ביטון: תבהיר איך אתה מתייחס לשירותים הווטרינריים בשוטף, מה התייחסותך לגבי הישימות של תוכן האיגרת.

מיכאל ביטון: תסביר.

שמואל לויט: אני אומר שהנושא של ישימות של תוכן האיגרת עדיין לא עמד למבחן ויכול להיות שהוא ייבחן ובצורה כזאת או בצורה אחרת.

שמואל לויט: אני לא נכנס לזה.

עודד פורר: הוא עדיין לא הבהיר את עצמו.

עודד פורר: מה זה צורה כזאת או בצורה אחרת.

מיכאל ביטון: תן לו לדבר.

מיכאל ביטון: אתה דיברת שלא בתורך.

אורלי לוי אבקסיס: אולי הוא מתכוון לצו מניע?

אורלי לוי אבקסיס: בוא נשמע אותו.

מיכאל ביטון: אורלי לוי, קריאה 2.7.

שמואל לויט: אני רואה שעומדת להיפסק פרנסתם של מגדלים של 300 מיליון ביצים, אני לא חושב שזה עניין של מה בכך ואני לא יודע מה הם יעשו ואיך הם יבחנו את העניין אבל יש חלופות.

מיכאל ביטון: תציע הצעות מעשיות.

שמואל לויט: החלופות הן שאותם מגדלים כנראה יוכלו להעביר את המכסה שלהם לגדל בלולים אחרים כי כנראה מן הסתם את פרנסתם הם לא יפסיקו.

שמואל לויט: הם לא יפסיקו אלא יגדלו בלולים אחרים.

שמואל לויט: המכסה הזאת לא תיעלם אלא היא תישאר בשוק.

שמואל לויט: יכול להיות שמישהו הם ימכור את מכסתו למגדל אחר.

שמואל לויט: המכסה נשארת.

שמואל לויט: המכסה לא נעלמת ואין מחסור כתוצאה מכך.

שמואל לויט: לכן ההנחה, אני לא מתווכח עכשיו עם תמיר על עניינים של שירותים ווטרינריים, אבל על עניינים של תכנון - - -

מיכאל ביטון: גם אם יש אתגרים ווטרינריים, חלק מהמקצועות האלה ינוידו ויצאו לשוק.

קרן ברק: לכן לא יהיה חוסר.

מיכאל ביטון: לא.

מיכאל ביטון: יהיה חוסר אבל לא בגודל שתואר אלא בהיקפים קטנים יותר.

שמואל לויט: נכון מאוד.

מיכאל ביטון: תודה לך.

מיכאל ביטון: מוטי אלקבץ, הבהרה.

מוטי אלקבץ: אני רוצה להבהיר את האמירה של מולי.

מוטי אלקבץ: במהלך חודש מארס מן הסתם תמיר ישלח את רם לאחר שנשלח על יד המשרד לבצע את ההוראות שלו, של האיגרת שיש בה אבני דרך לאזורים מסוימים, ליישובים מסוימים.

מוטי אלקבץ: מן הסתם הוא ימצא ברוב הלולים להקות צעירות כי מי שצריך לחדש להקה באפריל, יחדש אותה בפברואר ואתה לא תוכל למנוע זאת.

מוטי אלקבץ: זה מה שיקרה במיידית.

מוטי אלקבץ: אני רוצה לספר לכם סיפור על בחור שבגיל 81, מהנדס שהיה עובד משרד החקלאות במשך שנים רבות, והיום הוא ואשתו חולים בסרטן והוא אמור - כדי לכבד אותו אני לא מציין את שמו - לחדש להקה בימים הקרובים לפני אכיפת האיגרת.

מוטי אלקבץ: הוא פונה לרופא ראשי ואומר לו שהוא מבקש שיאשרו לו לאכלס.

מוטי אלקבץ: אומר לו, לא.

מוטי אלקבץ: אמרתי לו שישלח לו את המסמכים הרפואיים.

מוטי אלקבץ: כמו שאמרתי, הוא ואשתו חולים בסרטן והם בטיפולים.

מוטי אלקבץ: יום אחד הוא לוקח אותה ויום אחד הוא הולך בעצמו.

מוטי אלקבץ: רם כץ מסרב.

מוטי אלקבץ: הוא אומר לו שהוא לא יכול, הוא לא ייתן לו כי אם הוא ייתן לו, הוא ייתן לאחרים.

מוטי אלקבץ: זה לפני חודש מארס.

מוטי אלקבץ: נוהגים בכוח.

מוטי אלקבץ: אתה רוצה שאני אומר לו מי זה?

מוטי אלקבץ: אני אומר לך מי זה.

עודד פורר: אתה לא צריך להגיד את זה בשידור.

מוטי אלקבץ: לא.

מוטי אלקבץ: לא בשידור.

מוטי אלקבץ: רם כץ יודע.

מוטי אלקבץ: הוא מכפר ידידיה.

מוטי אלקבץ: הוא יודע.

מוטי אלקבץ: בזה סיכמתי.

מוטי אלקבץ: חברים, קצת חמלה.

מוטי אלקבץ: אני מקבל את החמלה על בעלי החיים.

מוטי אלקבץ: אנחנו נעבור ללולי חופש ככל שנידרש אבל המדינה צריכה לממן את זה.

מוטי אלקבץ: זאת רפורמה מבורכת שצריכה לקרות.

עודד פורר: למה המדינה צריכה לממן את זה?

קרן ברק: כי כך המדינה קבעה בתחילת הדרך.

קרן ברק: זה כבר היה מתוקצב.

אורלי לוי אבקסיס: למה עשיתם את זה לגבי הדגה?

אורלי לוי אבקסיס: הוא דאג לקיבוצים, גם ברפתות וגם בדגה.

אורלי לוי אבקסיס: למה לא דואגים למושבים?

קרן ברק: האוצר יודע שזה עולה כסף.

מוטי אלקבץ: כך מתנהל המשא ומתן.

מוטי אלקבץ: מגיעים לסעיף של שדרוג, תגישו את זה.

אורלי לוי אבקסיס: יש לכם הערכה תקציבית?

מיכאל ביטון: חברים, דממה.

מיכאל ביטון: אריאל ארליך מפורום קהלת, הוא ב-זום.

אריאל ארליך: תודה רבה אדוני השר, תודה רבה אדוני היושב ראש.

אריאל ארליך: יש לנו כמה דברים לומר לגופן של התקנות אבל אני מבקש קודם כל להתייחס לכמה דברים שנאמרו ולדחות מכל וכל את הקשר שקשרו כאן בין התיישבות, ציונות וערכי יסוד שכמובן לאורם כולנו הולכים לבין המשטר של התכנון גם בביצים וגם בתחומים אחרים.

אריאל ארליך: בהחלט אנחנו חושבים שצריך להשקיע משאבי מדינה לתמיכה בהתיישבות בפריפריה ועל כך אין מחלוקת.

אריאל ארליך: התמיכות צריכות להיות תמיכות ישירות ויעילות.

אריאל ארליך: זה הכיוון שהמשרד הולך אליו ואנחנו חושבים שזה כיוון הכרחי.

אריאל ארליך: לא יתכן ש-70-60 שנים אחרי שמצאו את הפטנט של התיישבות באמצעות מכסות, מנסים להמשיך ולהחיות אותו בכוח.

אריאל ארליך: עם כל הכבוד, ואני אומר את זה באמת בזהירות ובהערכה – אני בעצמי נכד של מגדל ביצים – זה עלבון לתושבי הצפון שהאמירה שהדבר היחיד שהם יכולים לעשות וזה מה שישאיר את הצעירים במקום, זה גידול תרנגולות וביצים.

אריאל ארליך: כמו שאמר קודם מר יפרח, צריך לתמוך בכל יוזמה כלכלית ולא רק במפעלים של הלולים.

אריאל ארליך: התכנון הוא לא יעיל, הוא יקר לצרכנים, הוא לא תברואתי והוא ההיפך מביטחון תזונתי.

אורלי לוי אבקסיס: התכנון?

קריאה: אתה ביקרת בצפון?

קריאה: היית בלולים?

קריאה: מה הקשר בין תכנון לתברואה?

קריאה: אין קשר.

מיכאל ביטון: אני חשבתי שפורום קהלת לא ירגש אתכם ומה שיאמר יהיה מקובל עליכם.

מיכאל ביטון: אני מופתע מהתגובות שלכם.

יעקב מרגי: קפיטליזם חזירי – כפי שבזמנו שמעון פרס הגדיר =- מקבל צבע חיוור ליד קהלת.

אריאל ארליך: אדוני, אני רוצה להשלים את הדברים.

קריאה: תקרא מה שמבקרת המדינה אמרה על קהלת.

מיכאל ביטון: אני מופתע מהתגובות שלכם.

אריאל ארליך: אדוני היושב ראש, אני אשלים עוד כמה דברים.

מיכאל ביטון: לא הרבה.

מיכאל ביטון: יש לך דקה לסיום.

אריאל ארליך: ממש בקצרה.

מיכאל ביטון: דקה.

מיכאל ביטון: אל תגיד לי בקצרה.

מיכאל ביטון: זה לא משא ומתן.

מיכאל ביטון: יש לך דקה.

אריאל ארליך: אמרו כאן קודם שחקלאים לא רוצים תמיכה כספית אלא רוצים לעבוד, וזה נכון.

אריאל ארליך: צריך לומר את האמת, שהמגדלים היום מקבלים סבסוד, לא רק דרך חוק הגליל שזה ממש כסף אלא גם סבסוד דרך ההגנה של התכנון שזה סבסוד עקיף.

קריאה: לא הכול.

קריאה: חלק מהמגדלים.

אריאל ארליך: זה סבסוד עקיף שהוא רגרסיבי, כלומר, הוא על חשבון השכבות החלשות, דווקא השכבות עבורן זה משהו שהוא משמעותי לכיס.

אריאל ארליך: לכן צריכה להיות תמיכה ישירה שהיא גם בהתאם לעבודה ולתוצרת אבל גם מוכוונת מטרה והיא שקופה ומדידה.

אריאל ארליך: לכן צריך קודם כל בשלב ראשון להגדיל את המכסות כמו שמוצע.

אריאל ארליך: הדבר הנכון ביותר הוא לבטל לחלוטין בתקנות האלה את המכסות ללולי מעוף ולאפשר גידול חופשי בלולי מעוף, כמובן גם לפי ההנחיות של השירות הווטרינרי, כך גם לקדם את העניין של בעלי החיים וגם את המחסור.

אריאל ארליך: לחילופין, אם משאירים את התקנות האלה, אנחנו רוצים להדגיש שצריך לאפשר בשלב הראשון של סבב חלוקת המכסות החדשות ללולי מעוף גם לכל מי שעומד בדרישות השירותים הווטרינריים.

מיכאל ביטון: תודה לך.

מיכאל ביטון: צחי בן עיון, יושב ראש ענף העצמאים.

צחי בן עיון: תודה אדוני היושב ראש.

צחי בן עיון: ערב טוב לכולם.

צחי בן עיון: אנחנו עיינו בתקנות.

צחי בן עיון: אני מגדל מטילות במושב פקיעין החדשה.

צחי בן עיון: אני לא אחזור כאן על דברים שנאמרו אלא אומר שהפתיח של התקנות המוצעות למעשה מדבר על ביטול התכנון ודבר כזה הוא בלתי אפשרי על פי ההנחיות של היועץ המשפטי לממשלה.

צחי בן עיון: כמה נקודות, ברשותך.

צחי בן עיון: כל הרפורמה בענף ההטלה, מבחינת שר האוצר ושר החקלאות, התחילה בגלל הרווחיות.

צחי בן עיון: ביצת L במדינת ישראל נמכרת לכל היותר בשקל.

צחי בן עיון: אדוני, שתי ביצים זאת ארוחת בוקר שעולה שני שקלים.

צחי בן עיון: משפחה בישראל צורכת בממוצע 460 ביצים.

צחי בן עיון: דהיינו, גם אם ייבאו ביצים ויחסכו 20 אגורות רחמנא ליצלן, עם כל הבעיות של התובלה הימית, הטריות וחוסר הזמינות, יחסכו למשפחה אולי ארבעה-חמישה שקלים.

צחי בן עיון: האם בשביל זה שווה לחסל חקלאים בגבול הצפוני של מדינת ישראל?

צחי בן עיון: חקלאים בדרום המדינה?

צחי בן עיון: חקלאים בכל מקום?

צחי בן עיון: ברור שלא.

צחי בן עיון: לגבי המימון.

צחי בן עיון: אדוני, אני רוצה לעזור לך במשא ומתן הלילי שיתקיים הלילה.

צחי בן עיון: בג"ץ קבע במפורש, כחלק מתקנות צער בעלי חיים שביקשו לעבור לכלובים בגודל של 750 סנטימטרים, בג"ץ קבע והורה למדינה שצריך מימון.

צחי בן עיון: כדי לעבור ללולי כלובים של 750 סנטימטרים, צריך מימון.

צחי בן עיון: קל וחומר כאשר אנחנו מדברים היום על הסכמות לפיהן עוברים ללולי חופש.

צחי בן עיון: לגבי האיגרת עליה דיבר הווטרינר.

צחי בן עיון: אני רוצה לחדד את הדברים.

צחי בן עיון: האיגרת מדברת על מעבר במארס 2022 כשיש ללולים עם כלובים היתרי בנייה.

צחי בן עיון: עכשיו השר מדבר על לולי חופש.

צחי בן עיון: זאת אומרת שהאיגרת היא כבר לא רלוונטית.

צחי בן עיון: צריכים לקבל היתרי בנייה ללולי חופש ולולי חופש צריכים יותר שטח.

צחי בן עיון: זאת אומרת שהטענות שנטענו על ידי הווטרינר וגם על ידי השר, עם כל הכבוד, הן טענות לא מדויקות.

צחי בן עיון: לכן לא צריך לעשות כל מיני קומבינות ולעבור ללולים אחרים.

צחי בן עיון: באותם לולים החקלאים זכאים וצריכים להמשיך לגדל את המטילות שלהם עד שהנושא הזה של לולי חופש יוסדר מבחינת היתרי הבנייה.

צחי בן עיון: נקודה נוספת לגבי המחסור.

צחי בן עיון: המכסה השנתית בשנת 2021 היא 2.4 מיליארד ביצים.

צחי בן עיון: הצריכה בפועל של מדינת ישראל היא 2.2 מיליארד ביצים.

צחי בן עיון: אדוני, גם היום אנחנו יודעים מהמשווקים שיש עודף ביצים בשוק.

צחי בן עיון: לאור אירוע מרגליות התכנסה קרן הביצים במועצת הלול והם החליטו לייבא עוד כמה עשרות מיליוני ביצים.

צחי בן עיון: לכן אין שום בעיה של מחסור, אדוני.

צחי בן עיון: אני קורא לך לכנס הלילה את כל ראשי הקואליציה, את כל חברי הכנסת ולהגיע להסדר צודק מבלי לחסל את ענף ההטלה.

צחי בן עיון: תודה.

מיכאל ביטון: תודה רבה לך.

מיכאל ביטון: ניר מאיר, מזכ"ל התנועה הקיבוצית, אם הוא עדיין ב-זום.

מיכאל ביטון: יכול להיות שהוא כבר ירד מהקו.

מיכאל ביטון: דובי אמיתי מהתאחדות החקלאים והאיכרים עוד אתנו?

מיכאל ביטון: לא.

עודד פורר: זה קצת מדמה את המשא ומתן שלנו איתם כרגע.

עודד פורר: נכנסת המנכ"לית לחדר וקוראת את השמות, וקוראת, וקוראת.

קריאה: כבוד השר, זה לא נכון.

מיכאל ביטון: דורית אדלר, פורום ישראלי לתזונה בת קיימא.

מיכאל ביטון: שתי דקות.

דורית אדלר: תודה רבה על הדיון המאוד מאוד חשוב.

דורית אדלר: אני חושבת שאחד האלמנטים שחסרים בדיון הזה כמו בהרבה דיונים אחרים הוא כל ההשפעה הבריאותית, לא רק של שפעת העופות אבל גם של צריכת הביצים עצמה.

דורית אדלר: יש מילה חדשה – יתירות.

דורית אדלר: אנחנו רוצים ליצור עכשיו עודפים של ביצים - - -

יעקב מרגי: זה גם גורם לכולסטרול.

יעקב מרגי: לא טוב לצרוך הרבה ביצים.

דורית אדלר: נכון.

דורית אדלר: היה לנו היום דיון על סוכרת וטרום סוכרת.

דורית אדלר: המחקרים מראים שבקרב סוכרתיים וטרום סוכרתיים, צריך לצמצם את צריכת הביצים.

דורית אדלר: לצערנו שיעור גדול באוכלוסייה סובל מעודף ולכן שתי ביצים בוודאי לא מהוות ארוחת בוקר אבל גם לא ביצה ביום אלא ההמלצות, לפי התזונה הים תיכונית, מדברות על בין שלוש לארבע ביצים בשבוע כולל הכול וזה לא לסוכרתיים.

דורית אדלר: צריך להבין דבר מרכזי לגבי מזון.

דורית אדלר: מזון הוא לא עוד אוכל.

יעקב מרגי: מוטי, מסתבר שאתם אויבי העם.

יעקב מרגי: כל הצרות במשק באות מכם.

דורית אדלר: ברור שחייבים בכל מדיניות שקשורה במזון לעשות תסקיר בריאות בדיוק כמו שעושים תסקיר נוף לגבי בנייה.

דורית אדלר: במזון, אם אנחנו יוצרים עודפים, בדרך כלל או שאנחנו צורכים בעודף וזה פוגע בבריאות, או שאנחנו זורקים וזה מייצר פודווצ' ועל זה היה אצלך בוועדה דיון, ויש לומר ש-פודווצ' של מזון אורגני מייצר מתאן ומדינת ישראל חתמה רק לפני חודשיים על התחייבות להפחתה בפליטות מתאן.

דורית אדלר: לכן אני אומרת, כמו שאמרתי בדיון הקודם שלך ובדיון הקודם בוועדת הבריאות, שחייבים תכנית אב למזון שתתכלל את כל האלמנטים איך אנחנו מספקים את סל המזון הבריא הבסיסי שהוא יהיה נגיש לכל ולא בצעדים פופוליסטיים.

דורית אדלר: אני רוצה לומר משפט אחרון לגבי העניין של הפחתת המסים על יבוא של ירקות ופירות.

דורית אדלר: הדבר הזה יכול להיות אסון לביטחון התזונתי של מדינת ישראל.

דורית אדלר: נכון שזה לא הדיון עכשיו, אבל אני מקדימה את זה לקראת הדיון הבא.

מיכאל ביטון: תודה רבה.

יעקב מרגי: תאירי את עינינו ותאמרי כמה השתן של הפרות תורם לזיהום מי התהום.

מיכאל ביטון: אם אתה שואל, אז תשאל על הנפיחות שלהן, על החור באוזון.

יעקב מרגי: לפני שנכנסתי לדיון כאן קראתי מאמר ומסתבר שהקרחונים בשנתיים האחרונות לא נמסים.

יעקב מרגי: קצת חזרו בהם אבל האיומים וההפחדות ממשיכים ואני חסיד של הסביבה והאקלים.

מיכאל ביטון: תודה לדוקטור דורית אדלר.

מיכאל ביטון: נמצא אתנו ב-זום יאיר מעיין, יושב ראש המועצה לענף הלול?

מיכאל ביטון: לא.

מיכאל ביטון: אור מלכי, משרד המשפטים.

אור מלכי: שלום כבוד היושב ראש.

אור מלכי: אין לי יותר מדי מה להוסיף לפני שאנחנו נכנסים לתקנות לגופן.

אור מלכי: אני רק אומר את המובן מאליו.

מיכאל ביטון: תגיד דברים שקשורים לתקנות שאתה מעריך שגם בתקנות המתוקנות נדון כי גובה המכסות בטוח ישתנה אבל לגבי הטקסט או העקרונות, אם יש לך משהו מהותי, אתה יכול להעיר עכשיו.

אור מלכי: אין לנו מה להוסיף בקשר לתוכן של התקנות.

מיכאל ביטון: חיים בורובסקי, אגף התקציבים באוצר.

יעקב מרגי: הוא הולך להודיע לך שהוא מממן את כל המעבר ללולים באזורי הגידול.

יעקב מרגי: הוא היה כאן והלך.

מיכאל ביטון: שימו לב חברים.

מיכאל ביטון: אנחנו בעצם סיימנו את שלב הדיון הכללי בתקנות האלה.

מיכאל ביטון: עכשיו אנחנו נכנסים למשא ומתן.

מיכאל ביטון: אנחנו נביא לכם נוסח מוסכם.

מיכאל ביטון: אני לא אביא לוועדה נוסח שהוא לא מוסכם.

מיכאל ביטון: כיוון שזה יהיה נוסח מוסכם, אנחנו נגיע ישר להקראה.

יעקב מרגי: מוסכם על מי?

מיכאל ביטון: מוסכם על הצדדים.

מיכאל ביטון: על המגדלים.

קריאה: אם לא יהיה מוסכם, לא יהיה נוסח.

קרן ברק: חוץ מהמשרד, מי תומך בנוסח שלו?

קרן ברק: למשל העמותות.

מיכאל ביטון: כל אחד תומך בחלקים.

מיכאל ביטון: חלק מהסביבה בעד זה שהוא אמר שהחדשים יהיו במסלול של חופש.

מיכאל ביטון: לכל אחד יש את ההסתייגויות שלו.

קרן ברק: הייתי בכל הדיון והיה נשמע מאוד חד צדדי.

מיכאל ביטון: אני לא חושב שאת צריכה לשאול את זה על גופים וארגונים.

מיכאל ביטון: אפילו בתוך הקואליציה הרוב לא תומך ברפורמה כפי שהיא.

עודד פורר: זאת לא רפורמה.

מיכאל ביטון: בתקנות כפי שהובאו.

קריאה: אדוני היושב ראש, התקנות האלה הן רפורמה.

קרן ברק: אתה לא יכול לעשות מסלול עוקף חוק.

מיכאל ביטון: אני אומר את המשפט שלי לסיום, אז השר יתייחס ולאחר מכן נסגור את הדיון.

עודד פורר: אני רוצה להתייחס גם למה שאמרו חברי הכנסת.

מיכאל ביטון: אתה אחרון הדוברים.

מיכאל ביטון: אנחנו מיד נכנסים אלי לחדר לפגישת משא ומתן ראשונה.

מיכאל ביטון: נביא לחברי הוועדה נוסח שיהיה מוסכם על ידי הארגונים, על ידי הקואליציה, ואני מקווה על ידי המשרד.

יעקב מרגי: אתה יודע מה הבדיחה האנטישמית עלינו.

יעקב מרגי: שאנחנו לא הרגנו אותו אלא רק הוצאנו לו את הנשמה לאט לאט.

יעקב מרגי: יכולת לעשות את זה בהתחלה ולא להביא אותנו לדיון ומתעלל בנו כל היום.

מיכאל ביטון: גם לדיון יש ערך.

מיכאל ביטון: הקדוש ברוך הוא אמר שמחלוקת לשם שמיים סופה להתקיים.

מיכאל ביטון: אם אנחנו מדברם, מתווכחים ומכבדים אחד את השני, והדיון הזה, כמה שהוא היה טעון, הוא היה מכובד.

יעקב מרגי: תבוא עליך הברכה אם תצליח להגיע להסכמה.

יעקב מרגי: אתה כנראה לא יודע מה זה דיון טעון.

יעקב מרגי: אתה כנראה קיבלת אחלה חברי כנסת.

יעקב מרגי: הכי ממושמעים.

קרן ברק: היה לו פוטנציאל להיות טעון אבל הוא לא היה טעון.

מיכאל ביטון: אנחנו נעבוד על הסכמות ונשתדל מאוד.

מיכאל ביטון: הדיון מחר יתקיים באולם נגב כך שנוכל להוסיף שבע משתתפים ולהגדיל את מספר הנוכחים.

מיכאל ביטון: אדוני השר, כמה משפטי סיום לשלב הזה.

עודד פורר: חבר הכנסת מרגי, אני חושב שקודם כל, כן, זה היה דיון טעון אבל הוא התנהל כהלכה בגלל מי שניהל אותו.

עודד פורר: אני באמת רוצה להגיד כאן שבמובן הזה אדוני היושב ראש זה דיון טעון.

עודד פורר: ברור עם איזה אמוציות הצדדים הגיעו לכאן.

עודד פורר: אנחנו מכירים את כל הנושא הזה והוא התנהל בצורה מכובדת וראויה.

עודד פורר: גם את הדברים המובנים מאליהם צריך לומר.

עודד פורר: לעניין הדברים שנאמרו כאן על ידי חלק מחברי הכנסת וחלק מהנוכחים.

עודד פורר: אני כבר לא זוכר, לדעתי זה היה מוטי אלקבץ ששאל אם אני רוצה שנייבא ביצים מתורכיה או מאוקראינה.

עודד פורר: מוטי, אתה יודע היטב כמוני שאי אפשר לייבא ביצים מתורכיה, שתורכיה לא פתוחה ליבוא ביצים.

עודד פורר: יתקן אותי אם אני טועה הווטרינר.

עודד פורר: אין אישור לייבוא ביצים מתורכיה בגלל התקנות הווטרינריות.

עודד פורר: מדברים על פופוליזם ועל לזרוק כל מיני אמירות, ולכן את זה צריך להבין את זה.

עודד פורר: אני לא מצליח להבין ממה נפשך ומה רוצים.

עודד פורר: מצד אחד אומרים שאני רוצה שנייבא, שנייבא, שנייבא וכל פעם שאני אומר לכם שחסרות ביצים, אתם אומרים אז נייבא.

עודד פורר: אני רוצה שייצרו בישראל.

עודד פורר: אני לא רוצה שנצטרך להידרש ליבוא ביצים על כל המורכבות שלו.

עודד פורר: במובן הזה אני גם לא חושב שפתיחת היבוא או הורדת המכס לגמרי, גם היא תפתור את הבעיה כי היבוא הוא מורכב יותר.

עודד פורר: הוא לא בהכרח ייתן את הפתרון.

עודד פורר: הפתרון הטוב ביותר הוא ייצור במדינת ישראל, ייצור חופשי כמו ששוק מתנהל.

עודד פורר: זאת עמדתי האישי.

עודד פורר: זה לא קשור לתקנות האלה אלא קשור לעניינים אחרים.

עודד פורר: לעניין מחיר הביצה.

עודד פורר: הביצים במדינת ישראל יקרות.

עודד פורר: אנחנו נמצאים ברף העליון של מחיר ביצים בכל השוואה בין-לאומית ובסופו של דבר, כשאני מסתכל על כל הנתונים ועל כל הפרמטרים, אי אפשר להתעלם מהם.

עודד פורר: ברוב המקרים אנחנו נמצאים עם ייצור ברמה ושיטות - ב-93 אחוזים מהלולים שזה 70 אחוזים מהביצים – שכבר לא מקובלות בהרבה מאוד מקומות בעולם והמחיר הוא מהגבוהים בעולם.

עודד פורר: כשאנחנו באים ואומרים שאנחנו רוצים לשנות את זה במסגרת התקנות, להעביר את הלולים האלה ללולים מודרניים יותר, זאת המטרה ולשמה התכנסנו.

עודד פורר: אני אומר שוב אדוני היושב ראש שאני רוצה להעביר את התקנות האלה, אני רוצה להעביר אותן בהסכמה, אבל אלה חייבות להיות תקנות שייתנו מענה לדרישות המקצועיות שמועלות אצלנו על ידי גורמי המקצוע.

עודד פורר: אני לא מתייחס בשוויון נפש לאמירה שנאמרה כאן שלפיה היו תקנות, אנחנו נראה אם יאכלסו או לא יאכלסו במארס.

עודד פורר: אני מזכיר – כי שאלת על שנות ה-80 ובדקנו – שבשנות ה-80 מי שהיה אחראי על יישום התקנות מבחינה ווטרינרית, הייתה מועצת הלול.

עודד פורר: רק בראשית שנות ה-2000 – יתקנו אותי אם אני טועה – האחריות הזו עברה יותר ויותר לשירותים הווטרינריים.

עודד פורר: זה מה שאומר הווטרינר, יכול להיות שיש לכם מחלוקת כאן.

עודד פורר: הנושא הווטרינרי והאחריות על הווטרינריה הייתה במועצת הלול.

עודד פורר: רק מראשית שנות ה-2000 ומאז השירותים הווטרינריים נכנסו לזה ואני חייב לומר שזה לא בזמני.

עודד פורר: הרי הנושא הזה נמצא בדיונים מאז 2007.

עודד פורר: לגבי יוקר המחיה.

עודד פורר: אני מבין שאולי יש כאן כאלה שזה לא מעניין אותם אבל זה כן מעניין.

עודד פורר: כשאנחנו מדברים על מספרים, גם בירקות ופירות – ואני חייב להתייחס לזה כי זה עלה כאן דווקא על ידי חלק מהדוברים האחרונים – המספרים מראים שמחירי הירקות והפירות במדינת ישראל עלו בעשרים השנים האחרונות, המדד עלה למעלה מ - - -

יעקב מרגי: מסכים איתך.

אורלי לוי אבקסיס: לא בגלל החקלאים.

יעקב מרגי: לא בגלל החקלאים.

אורלי לוי אבקסיס: אתם הולכים לחוליה הכי חלשה במקום ללכת לאלה שמקפיצים משקל אחד ל-15 שקלים לצרכן הסופי.

אורלי לוי אבקסיס: החקלאים כאן במצוקה וגם הצרכן הסופי במצוקה.

אורלי לוי אבקסיס: זה הזוי.

אורלי לוי אבקסיס: תטפלו בבעיה.

אורלי לוי אבקסיס: אל תטפלו בחוליה החלשה.

עודד פורר: יש ירידה של 20 אחוזים בצריכה של פירות וירקות בקרב הציבור בעשר השנים האחרונות.

עמית יפרח: זה לא בגלל המחיר.

עודד פורר: לא בגלל המחיר ואני אגיד לך למה.

עודד פורר: כי אצלך המחיר לא משחק תפקיד כשאתה הולך לסופר.

עמית יפרח: אצלך החקלאים לא משחקים תפקיד.

עמית יפרח: זאת הבעיה.

עודד פורר: 20 אחוזים ירידה בצריכה היא בקרב השכבות החלשות.

עודד פורר: בשני העשירונים התחתונים, יש 30 ו-40 אחוזים ירידה בצריכת ירקות ופירות.

עמית יפרח: כשלא יישארו חקלאים, היבואנים ישתלטו על השוק.

עודד פורר: אתה מסתכל על כמה מייצר השוק המקומי בעשר השנים האחרונות, הוא מייצר בדיוק את אותה תוצרת ומספר האנשים במדינת ישראל הולך וגדל.

עמית יפרח: אתה תביא למצב של עליית מחירים.

עמית יפרח: לא יהיו כאן חקלאים אלא יהיו כאן רק יבואנים והמחיר יעלה.

עודד פורר: אדוני היושב ראש, אי אפשר לנהל את כל הדיונים האלה בלי להתייחס גם למחיר ולזה אנחנו מתייחסים כדי לשמור על החקלאות.

עודד פורר: על החקלאות שומרים כשהם לא צריכים לבוא כפושטי יד פעם אחר פעם.

קרן ברק: תעשו להם מצ'ינג.

יעקב מרגי: מכירה ישירה.

עודד פורר: את זה עושים בשוק חופשי עם תמיכה ישירה ולא באמצעים מכסים.

קריאה: את זה עושים ברפורמה אמיתית.

קריאה: לא מחבקים את היבואנים על חשבון החקלאים.

קריאה: היבוא של הבקר לא הוריד את המחיר.

קריאה: היבוא של הדגים לא הוריד את המחיר.

קריאה: היבוא של הביצים לא מוריד את המחיר.

עודד פורר: אני לא מבין מה אתם רוצים.

עודד פורר: או שאתם רוצים יבוא או שאתם רוצים ייצור מקומי.

מיכאל ביטון: תודה רבה חברים.

מיכאל ביטון: אני נועל את הישיבה.

מיכאל ביטון: תודה רבה.